Ezaugarri demografiko kezkagarrien euskal geografia | Gaindegia\n2017-09-04·an argitaratua , 2020-05-13·an eguneratua\nEgungo populazioaren errealitatea azken hamarkadetako prozesu demografiko eta ez-demografiko desberdinen emaitza da. Populazioaren zahartze prozesuak, haur eta gazteen presentzia desorekatuak edota emakumeen presentzia ezegonkorrak tokian tokiko errealitate demografikoaren bizitasunean eragina dute. Era berean, zerbitzuen eskuragarritasuna, ehun produktiboa edota etxebizitza parkearen ezaugarriek tokiko errealitate demografikoa baldintzatzeko egiturazko elementuak dira. Azken batean, lurralde antolamendua berak inpaktu handia du demografian.\nEuskal geografian badira errealitate demografiko ahula duten lurraldeak, eta horietako zenbaitzuk, dinamismo demografiko osasuntsu bat mantentzeko zailtasunak adierazten dituzte.\nTestuinguruko prozesu nagusiak\nII. Mundu Gerraren ondorengo hamarkadetan Euskal Herrian intentsitate handiko prozesu sozio-demografikoak gertatu ziren. Joera azpimagarriena 1960 eta 1970ko hamarkadetako industrializazio prozesuak eragindako jaiotza eta immigrazio fluxuen gorakada handia. Ondorioz, urte horietan inoizko biztanleria hazkunde handiena gertatu zen. 80. hamarkadan nazioarteko petrolio-krisiak, ordea, Euskal Herrian krisi ekonomiko larria eragin zuen eta jaiotzen jaitsiera bortitza eragin zuen.\nDenboran urrun diren gertaerak ere, prozesu guzti hauen aztarnak oso bistan daude egungo egitura demografikoan: adineko biztanleriaren proportzioa handia da, ugalkortasun handieneko belaunaldien presentzia (30-40 urte bitartean) ahula da eta, biztanleriaren metaketa industria gune eta hiriburuen bueltan, nabarmena da. Jakina, ezinbestean lurralde batzuek bereganatutako herritarrak beste lurralde batzuen despopulazioa eragiten du.\nMilurteko berriak prozesu berriak ekarri ditu euskal geografiara: lehenik, jaiotzen bolumenak gorakada izan zuen 2008 urte arte, eta ordutik, berriz gainbeheran da. Bigarrenik, milurtekoaren lehen hamarkadan euskal geografia osoan hirigintza jarduera bizia izan da, eta mugikortasun joeren aldaketekin, landa-eremuko zenbait eremu, maila handiagoan ala apalagoan, hiriguneetako herritarren bizigune bihurtu dira. Ipar Euskal Herrian prozesu honek indarra dauka oraindik ere. Hirugarrenik, milurteko hasieratik ere etorkin fluxu berriak agertu eta euskal egitura demografikoa biziberritzeko aktibo bihurtu dira, euskal hirigunetan eta Ebroko arroan errotzeko joera nabarmenarekin.\nDemografia zaurgarriaren geografia\nEuskal Herria osatzen duten berrogeita hamabi eskualdeetatik hamar bat egoera kezkagarrian daude. Sei Nafarroa Garaian daude (Estellerriko Ekialdea, Estellerriko Mendebaldea, Erronkari-Zaraitzu, Irunberrialdea, Baztanaldea eta Zangozaldea), bi Zuberoan (Xiberoa eta Salbaterraldea) eta bana Araba (Arabako Mendialdea) eta Bizkaian (Lea-Artibai). Nagusiki landa izaerakoak eta biztanleria gutxikoak dira, baina hainbatek azalera geografiko handia hartzen dute. Hamar eskualde hauetan ehun mila bat biztanle barne biltzen dira, Euskal Herriko biztanleria osoaren %3,2a.\nUdalerri mailako errealitateak eskualdeen artekoak baino anitzagoak dira, muturrekoagoak dira eta, ildo horretan, euskal geografian badira 64 udalerrik epe luzerako biziraupena auzitan dutenak joera demografikoak medio. Udalerri horiek 200 biztanle baino gutxiagokoak dira eta geografikoki nahiko pilatuta daude: 14 Estellerria Mendebaldean daude, 12 Estellerria Ekialdean, 10 Erronkari-Zaraitzun, 8 Auñamendi eskualdean eta 6 Zangozerrian. Gainontzekoak Tafallaldean, Xiberoan, Bidasoa Garaian, Salbaterraldean, Arabako Mendialdean, Aralarko Iparraldean, Garesaldean, Irunberrialdean eta Tuteraldean daude. Herrialdeka, 64 udalerri hauetatik 59 Nafarroan daude, 4 Zuberoan eta bat Araban. Udalerri horien artean bereziki ahula da hogei bat udalerrien egoera (infografian, gorriz).\nEuskal Herriko eskualdeen egoerari buruzko informazio xeheagoa ezagutu nahi izanez gero, jo esteka honetara.


Iñigo Llopisek Tokiorako txartela ziurtatu du - basqueteam\nBasque Teameko bekaduna den Iñigo Llopis igerilariak abuztuaren 24an hasiko diren Tokioko Paralinpiar Jokoetan parte hartuko duela ziurtatu du, berriz ere gutxieneko marka eginda, oraingoan Bartzelona Hiria Nazioarteko Sariaren 100 metroko bizkar estiloan.\nDesgaitasuna duten Pertsonen Kataluniako Kirol Federazioen eta Bartzelonako NZren laguntzarekin, Garun Paralisia duten Pertsonen Kataluniako Kirol Federazioak antolatutako txapelketa inklusibo honetan igerilari paralinpiarrak ezintasunik gabeko aurkarien kontra aritzen dira. Lehiaketa lau saiotan banatuta dago, bi larunbatean eta bi igandean. Proba bakoitzean sailkapen eta final serieak jokatzen dira. Finaletan, zortzi igerilari onenak sartzen dira, ezintasunekin edo gabe, serieetan lortu dituzten FINA puntuazioen edo desgaitasun anitzen arabera, eta sistema hau bera erabiltzen da irabazleak zehazteko.\nGaur goizean, Iñigo Llopisek B mailako gutxieneko marka lortu du S8 kategoriako 100 metroko bizkar estiloko seriean, A markatik hamarren bakarrera amaituta, 1:09.37 denborarekin. Donostiarrak aurten B marka baino ez zuen lortu behar Japoniarako txartela ziurtatzeko, Jokoak atzeratu aurretik A marka lortu baitzuen; hain zuzen ere, 2020ko otsailaren 8an gertatu zen hori Palma Hiria Irekian.\nJaponiakoak Llopisen bigarren jokoak izango dira. Madeiran (Portugal) jokatutako Europako Txapelketan ondo aritu ondoren, Rio 2016rako txartela lortzeko ehunen gutxi falta izan zitzaizkion, baina Errusiari jarritako zigorrak bere lehen Joko Paralinpikoetako atea ireki zion. Rio de Janeiron estilo libreko 100 eta 50 metroko probak jokatu zituen, baita 200 metro estilokoak ere.\nBestalde, Nahia Zudairek, Basque Teamek eta Kirol Egokituaren Euskal Federazioak abian jarritako bikaintasun-proiektuaren kideak, Tokion lehiatzeko beste urrats bat eman du Bartzelona Hiria Nazioarteko Sari honetan. Gipuzkoako gazteak gutxieneko B marka egin zuen atzo S8ko estilo libreko 400 metrokoan, 5:06:21eko denborarekin. Lortutako B markak aukera emango dio Japoniako hitzorduan lehiatzeko, gutxieneko A markekin bete gabeko plazak geratzen badira.\nBukatzeko, bikaintasun-proiektuko kide den Iker Aizpuru gaztea S10 modalitatean Europako txapelketarako gutxieneko marka lortzen saiatu da. Lortu ez duen arren, azpimarratu behar da 16 urterekin bilakaera ona izan duela 100 metroko bular-igeriketan eta tximeleta erako 50 eta 200 metrokoetan.


Txinako kalitate handiko autobus konektoreen fabrikatzaileak eta hornitzaileak - Huayi\nBus konektorea SF6 isolatutako metalezko konmutagailuen goiko hedapen-konexiorako erabiltzen da, karga-etengailuaren eta autobusaren arteko zigilazio osoa eta isolamendu-konexio osoa gauzatuz, eguraldi txarrarekin tentsio handiko esposizioak ekarritako akats larria erabat saihestuz, eta erraz instalatzen da. eta fidagarritasun handia. Autobusaren luzera pertsonalizatu daiteke bezeroen eskakizunen arabera, eta autobusaren amaiera terminalekin eta buxinekin finkatzen da. 1250A arteko korronte nominala duten sistema elektrikoetarako egokia.\n1.Bus-konektorearen produktuaren aurkezpena\nBus konektorea oso erabilia da eraztun-sareko armairuaren goiko eta alboko hedapenerako konexiorako (armairu puzgarria, armairu solidoa), eraztun sarearen kabinetearen hedapenerako adar anitzeko konexioa eskaintzen duena. Goiko eta alboko hedapen bus-bar konektorea eraztun sare konbinatuko armairuaren eskema optimoa da. Goiko/alboko hedapen bus-bar konektorea estalki isolatzaile batek eta estalki isolatzailean txertatutako kobrezko pieza eroale batek osatzen dute. Goiko/alboko hedapen-bus-konektorearen isolamendu-estalkia siliziozko gomazko isolamendu-materialez egina dago, tenperatura altuko erresistentzia eta zahartzearen erresistentzia duena, eta barne-diseinua berezia da, eremu elektriko konplexua uniformeki banatu dadin, errendimendu bikaina eta zerbitzu luzea lortuz. bizitza; Kobrezko pieza eroaleak malguki-kontaktuekin hornituta daude, elastikotasun ona, kontaktu linealaren gainazalaren diseinu-eskema erabiltzea, eroalearen fluxu-ahalmena hobeto ziurtatzeko. Bus-konektorea erabili ondoren, puzgarria den armairua edozein konexio-metodoren bidez zabaldu daiteke. Bere konexioa guztiz blindatua, guztiz isolatua, guztiz itxia eta guztiz babestuta dago, egitura trinkoarekin, hedagarritasun bikainarekin eta isolamendu-errendimendu eta fluxu ahalmen bikainarekin.\nBus konektorea etengailu-armairua, kable-adar-kutxa, sarrera eta irteerako buxa eta beste ekipamendu batzuk konektatzeko erabiltzen da. HUYI-k kable osagarrien eta bero uzkur daitezkeen produktuen markaren arabera, zientziaren eta teknologiaren etengabeko ikerketa eta garapenaren bidez, nazioko eta nazioarteko maila aurreratuenera iritsi da, etxean eta atzerrian ospe handia du, produktuak ondo saltzen dira herrialde osoan. eta mundua. Gure Bus konektorea "6S" ekoizpen-kudeaketa sistema osoa inplementatzen du, produktuak zero akatsak konturatzen dira, bezeroei kalitate egonkorra, errendimendu fidagarria eta balio erantsi handiko kalitate handiko produktuak eskaintzeko dedikatua.\nGure produktuek, Bus konektorea barne, ISO9001: 2015 kalitatea kudeatzeko sistema gainditu dute, ISO14001 ingurumena kudeatzeko sistema eta OHSAS18001 laneko osasuna eta segurtasuna kudeatzeko sistema eta ekoizpenaren segurtasunaren normalizazio ziurtagiria nazionala, "6S" ekoizpenaren kudeaketa sistema osoa ezartzea, produktuak zero akatsak konturatzen dira, bezeroei kalitate egonkorra, errendimendu fidagarria eta balio erantsi handiko kalitate handiko produktuak eskaintzera zuzenduta dago.\n2.Bus-konektorearen produktuaren parametroa (zehaztapena).\nBus-konektorearen parametro guztiak eskakizunekin bat datoz eta kualifikatuak. Bus-konektorea eraztun-armairuaren alboko hedapena konektatzeko erabiltzen da, eraztun-armairuaren hedapenerako adar anitzeko serie-konexioak emateko. PT Soft Connection kable-konexioan oinarritzen da eboluzionatutako kable-muturraren bi muturren itxura aldatuz. Kable-muturraren kanpoaldeko gainazaleko kable-muturrean oinarritzen da, kable-muturraren estaldura erdi-eroalearen kanpoaldean, erabat zigilatzea. produktua. Entxufe-buru bat kable-buruaren atzeko muturrean instala daiteke, eta aurreko konektorea erabili ohi da.PT konektore biguna bezeroaren benetako eskakizunen arabera pertsonaliza daiteke.\n3.Product Ezaugarri eta Bus Konektorearen Aplikazioa\n4.Bus-konektorearen produktuaren xehetasunak\n5.Bus-konektorearen produktuaren kualifikazioa\nBus Konektoreak egitura trinkoa, aztarna txikia, instalazio erraza, funtzionamendu erosoa eta mantentze-lanak ditu. Bus-konektoreak kanpoko eguraldi guztietarako babes-egitura du. Tenperatura altuko, hotza, uholdeen murgilketa, hauts handiko eremurako egokia. Guztiz itxita, guztiz isolatuta dagoen egitura, isolamendu-distantziarik gabe, segurtasun pertsonala modu eraginkorrean bermatzen du. Bus-konektorea malgutasunez konbina daiteke irteerako adar kopurua zazpira arte izan dadin, eta karga-etengailuarekin konbina daiteke eraztun-sareko elikadura-hornidura osatzeko, kablearen hainbat eskakizun betetzeko. Bus-konektorea karga-entxufearekin etengailu gisa erabil daiteke. Matxura-adierazlea instalatu ondoren, kablearen matxura azkar hauteman daiteke.\n6. Bus Konektorea entregatu, bidaltzea eta zerbitzatzea\nHot Tags: Autobus-konektorea, Txina, merkea, kalitatea, ontziratua, fabrikatzaileak, hornitzaileak, fabrika, aurrekontua, izakinak


Errugabeek errua onartzen dutenekoa - Lea-Artibai eta Mutrikuko Hitza : Lea-Artibai eta Mutrikuko Hitza\nErrugabeek errua onartzen dutenekoa\nDuela egun batzuk oso dokumental interesgarria ikusi nuen La2 delakoan. Bai, Espainiako telebistan, denon artean mantentzen dugun beste hori. Michael Moore zen egilea eta bere estilo berezia izenburutik bertatik somatzen zen: ¿Qué invadimos ahora?\nEstatu batuar baten ahotik «zer inbadituko dugu orain?» entzuteak halako zirrara bat sorrarazten du bizkar hezurretik gora-behera zenbat herrialde inbaditu dituzten oroituta; zuzenean edo zeharka, baina inbaditu.\nBaina Moore ezkertiarra da, estatu batuar ezkertiarra eta izenburu horren azpian bere herria hobetzeko nahia ezkutatzen zuen. Hau da, zer ekarpen hartu beste herrialde batzuetatik bere herria, Ameriketako Estatu Batuak hobe eta justuago bat sortzeko. Badu lanik, halajaina!\nBesteok ere ez gara lan faltan gure herriak hobetzeko eta dokumental horren mamira sartu beharrean, dokumentaletik antzerkira pasatu nahi izan dut, tragikomediara, aste honetan Madrileko auzitegi nazional delakoan ospatutakoa. Hasiera batean hiru akto luzeko antzezpena izan behar zuena, ia hasi aurretik amaitutako esketx krudel batean bilakatu zen.\nEsketx krudela eta hala eta guztiz pozik nago. Pozik zu Ibon, eta zu Haizea, eta zu Kepa eta beste 44 kideok etxean zaudetelako.\nEzartzen diguten legediaren arabera, auzipetuek gezurra esateko eskubidea dute, baldin eta beraien interesen alde badihoa. Lekukoek egia esatea derrigorrezkoa dute, legez.\nInteresgarria izango zen aste honetako epaiketa aurrera joan izan balitz. Lekukoek egia esanez, hau da, akusatuak ez direla erakunde terrorista baten parte inoiz izan, presoen aldeko lana besterik ez zutela egiten. Eta akusatuek baietz eta baietz, terrorista batzuk direla esanez.\nLegeak dihoen bezala, gezurretan beraien mesederako. Egia aitortuz gero, hau da, errugabetasuna, espetxera urte luzez joateko arriskuan. Eta gezurra esanez, terrorista izatea antzeztu, espetxera eramanak izatetik libre edo hile batzuetako zigorraz.\nMundua aldrebes, errugabeak errua onartu zigorretik libratu ahal izateko.


Ekologistak Martxanen ustez, hiriaren hegoaldean ingurabide bat egiteko aukera irekitzeak Vitoria-Gasteizko Udalaren Ingurumen eta Mugikortasun jasangarriko politiketarako 'xake-matea' dakar\nDuela gutxi, José Antonio Susok eta Gorka Urtaranek hiriaren hegoaldean ahalmen handiko errepide bat eraikitzeko ideia berpiztu zuten, hirigintzako plangintza kaskar batek eta EIBren ezarpenak sortutako inguruko trafikoaren nahaspila konpontzeko. EAJk bere hirigintza eta mugikortasun kudeaketa kaskarra zuzendu nahi du, oraingoan, erabaki are kaskarrago batekin.\nHirigunearen hegoaldean edukiera handiko ibilgailu-trafikoko bide bat sortzeko ideia eztabaidagai izan da hirigintza-plangintzan eta iritzi publikoan hamarkadetan, eta beti baztertu izan da Gasteizko mendietan eta udalerriko landa-eremuetan duen ingurumen-inpaktu handiagatik.\n5 km-tik gorako trazadura hori hesi garrantzitsua izango litzateke paisaiaren, topografia naturalaren eta landa-bide eta -bidezidorren sarearen hegoalde osorako, eta, horrekin batera, mota horretako inguruneetan hain larriak diren ikusizko kutsadura, kutsadura atmosferiko eta akustiko saihestezinak. Eta hori guztia kontuan hartu gabe bideak bere ibilbide osoan sortuko lituzkeen tentsio urbanizatzaile handiak, ertzetan 300/500 Ha-ko irisgarritasun berria izango lukeelako. Duela urte batzuk L-124 errepidearen eta Aretxavaleta/Gardélegui eremuaren artean sortzen ari ziren espekulazio-tentsioei nekazaritzako lurren salerosketa-mugimendu geldiezinak gehitu behar zaizkie (baita laboreen abandonua ere) Lasarteko inguru osoan, Olarizu muinoaren hegaletan eta Mendiola inguruan.\nLegegintzaldi honetan EAJ-PSE Jaurlaritza arduratu da aberrazio hori eragozten zuten oztopoak eraisten joateaz.\nAlde batetik, Ingurumen Ikasketetarako Zentroari ia sinboliko samarrean utzi arte minimizatu dute; izan ere, udalerriko ingurumen-politiken abiaburua eta ideien laborategia eta iraganean azpiegitura horren aurka agertu zen erakundea izanez gero, gaur egun eskumenik gabeko erakunde batean utzi dute (eraztun berdearen, mugikortasunaren, biodibertsitatearen kudeaketa kendu diete).\nBestalde, Natur Baliabideak Antolatzeko Planak eta Gasteizko Mendiak Parke Natural izendatzeko aukerak zekarten beste oztopo handi bat, espazioaren gaineko presioak saihesteko hain zuzen ere, eraikuntza-proiektu hau, lurraren aurpegitik ezabatu da berriki, inoiz izan ez balitz bezala, eta, horrekin batera, Gasteizko Mendien babes integralaren itxaropena.\nEta, azkenik, 2008ko Mugikortasun Iraunkorraren eta Espazio Publikoaren Plana, adostasun politiko eta sozial zabala zuena, udalerri honetan oso arraroa zena, desagerrarazteaz ere arduratu dira, ustezko eguneratze batekin, gauza asko egiteke zeudenean eta haiek beste inork eskatzen ez zuenean, baina hegoaldeko tranbia, EIB eta bere politikak justifikatzeko balio izan duena, edo bere mugikortasun-politikak, kaos honetara eraman gaituztenak.\nLa entrada Ekologistak Martxanen ustez, hiriaren hegoaldean ingurabide bat egiteko aukera irekitzeak Vitoria-Gasteizko Udalaren Ingurumen eta Mugikortasun jasangarriko politiketarako “xake-matea” dakar se publicó primero en Ekologistak Martxan - Euskal Herria.


Etxeko langile bati egindako sexu-erasoa salatzeko elkarretaratzea egin dute Sopelan - Sopela - Hiruka.eus\nEtxeko langile bati egindako sexu-erasoa salatzeko elkarretaratzea egin dute Sopelan\nAnder Zarraga 2022-01-27 14:25\nSindikatuek deituta, elkarretaratzea egin dute gaur eguerdian Sopelako udaletxean. © LAB SINDIKATUA\nELA, LAB, STEILAS, ESK, EHNE eta HIRU sindikatuetako kideak Sopelako udaletxeko atarian batu dira etxeko langile batek salatutako sexu-arazoa gaitzesteko eta biktimari elkartasuna adierazteko. Gainera, deitoratu dute etxeko-langileen sektoreko behargin gehienak emakumeak direla eta "erabateko prekarietate-baldintzetan" egiten dutela lan. Gaur arratsaldea, 19:00etan, gertakizuna salatzeko beste deialdi bat egingo dute toki berean.\nErtzaintzak martitzen goizaldean atxilotu zuen 71 urteko akusatua, biktimak Getxoko polizi-etxean salaketa jarri ondoren; epailean aurrean deklaratu ondoren karguakaz libre geratu zen.\nGizon bat atxilotu dute Sopelan etxeko langile bati sexu-erasoa egitea leporatuta\nAnder Zarraga urt 26 Sopela\nAtzo atxilotu zuten 71 urteko gizona epailearen esku utzi zuten; deklaratu ondoren, karguakaz askatu zuten. Erasoa salatzeko elkarretaratzea egingo...


Leku liluragarri baten bila al zabiltza, zeure burua zaintzeko eta masifikazioetatik alde egiteko?\nNafarroak zaintzen zaitu.\nEman gutizia zeure buruari: ahaztu errutinarekin, mimatu zeure burua, eta deskonektatu.\nHain da beharrezkoa batzuetan deskonektatzea. Eta, Nafarroan deskonektatuz gero... Mundiala izanen da.\nEgon adi gure lurrera eginen duzun hurrengo bidaiari:\nMimatu zure gorputza eta zure adimena\nAtsedena eta zainketa pertsonal onena behar dituzu?\nBai: iparraldean, Elgorriagako bainuetxea dago, eta Europako ur mineral gazienen iturria dauka. Hegoaldean, berriz, Fiteroko bainuetxea dago, propietate sendagarriak dituen akuifero baten gainean kokatua.\nBi zirkuitu termal ezberdin eta paregabe dira, bai ala bai probatu behar dituzunak. Egin oparia zeure buruari, eta eman egun oso bat ongizatearen tenplu horietako batean: gorputzak eta adimenak eskertuko dizute.\nBisita eta jarduera bikainak\nAprobetxatu, eta egin mendi-ibiliak zeure burua zaintzen duzun bitartean. Gainera, mendi-ibiliak bereziak dira Nafarroan.\nIbilbideak ezberdinak dira, eta egokiak dira edonorentzat, haren ezaugarriak zeinahi ere diren.\nBehin ibiltzen hasita gelditu ezin den horietako bat bazara, egon lasai: hainbeste bidexka dituzu eskura, non ez zaren aspertuko. Eta zerbait ezberdina bilatzen baduzu, badakizu zer den Nordic Walkinga?\nHartu makilak, eta ekin bideari! Xabierko lurretan daude lehenengo lau zentro espezializatuak.\nZure ibilaldien balizko destino guztiez hitz egiteko, orri luze-luze bat beharko genuke. Hortaz, iradokizun azkar batzuk eginen dizkizugu: Xabierko gaztelu ospetsua edo Leireko monasterioko arte erromanikoa bisitatu behar duzu, eta, naturarik basatiena nahiago baduzu, Bertizko Jaurerriaren Natura Parkea ikusi behar duzu.\nBaina, izan gaitezen zintzoak: gure geografiak askoz gehiago du. Hona hemen horren zati bat:\nGoi mailako ostatuak\nIpuinetako paisaien artean autoz ibilbide ikusgarria egin ondoren, ostatura helduko zara. Eta hoteleko harreran argi izanen duzu: erabat asmatu duzu.\nGoi kalitateko instalazioak, garbiak eta seguruak; ingurune pribilegiatua, aire garbi-garbia, eta erresuman emanen dituzun gau guztietan atseden ezin hobea hartzeko logelak.\nNafarroak ostatu esklusiboen eskaintza zabala dauka, eta kokapen sinestezinetan daude. Toki horiek aproposak dira kanpamentu nagusia finkatzeko eta, horietatik abiatuta, Nafarroak zuri eskaintzeko duen guztia ezagutzeko.\nAtseden hartzea ostatu esklusiboetan\nEdozein une da ona zapitxoa janzteko\nJantzi zapitxo gorria; egin lo deskribatu diren ostatuak bezalakoa den batean; gozatu bainuetxeetako uren propietateez, eta murgildu osorik gure erakargarritasun natural eta kulturaletan, sukaldaritza onena dastatzen duzun bitartean..\nEta, gutxien espero duzunean, bat-batean, sentsazio batek zure gorputz osoa hartuko du, eta aurpegian irribarre bat agertzea eraginen dizu.\n“Nafarroa efektua”ren ondorio bat da, aktibatu egiten zaituena guk zaintzen zaitugun bitartean.


Amurrioko futbol taldeek, udalerrian futbola sustatzeko ildo estrategikoak ezartzeko lankidetzarako akordioa sinatu dute | HAUXE DA AMURRIO\nAmurrio Futbol Taldeak, Kaskagorri Amurrio Futbol Taldeak eta Etorkizuna Aialako Futbol Taldeak, Amurrioko Udalarekin batera, lankidetza hitzarmena sinatu dute gaur goizean, udalerrian futbolean aritzeko egitura garatzeko helburuarekin. Gaur sinatutako akordioak jarraipena ematen dio duela urtebete hiru taldeen artean hartutako konpromisoari. Konpromiso horretan, Amurrioko egungo eta etorkizuneko belaunaldientzat ilusioz betetako ikuspegia eta horizonte komuna definitzeko konpromisoa hartu zuten.\nHitzarmenak hiru urteko indarraldia du, eta, besteak beste, helburu hauek ditu: parte-hartzaileei egitura bat ematea futbolaren jardunbidea antolatuz eta sustatuz, eta epe ertain eta luzerako noranzko biko kirol-proiektua ezartzea, Amurrio Taldea etxeko jokalariz hornitzeko eta amurrioar gazteak taldearen bitartez kirolean aritu ahal izan daitezen. Gizarte arloko funtzioari emango zaio lehentasuna; horretarako, planifikatutako kalitatezko lana proiektatuko da, eta horren bitartez, etapa desberdinetako futbol-mailetan orientatu ahal izateko eta euren prestakuntza-prozesuetara egokitzeko irakaskuntza emango zaie haurrei.\nHorrez gain, akordioak, harrobi osoaren funtzionamenduaz arduratuko den prestakuntzarako futbolaren kirol koordinatzailearen figura sortzea ere jasotzen du. Hiru erakundeek, teknikarientzat, kirolarientzat eta entrenatzaileentzat urteroko prestakuntza plana egiteko konpromisoa ere hartu dute, atzemandako beharrei erantzunez.\nAmurrio Taldearen aurreko sentimendua\nBeste puntu garrantzitsuetako bat oinarrizko futboleko taldeetan eta Amurrio Taldean parte hartzen duten neska-mutilen arteko lotura sendoa sortzea da, Amurrion futbol sentimendua sortuz. Horretarako, pixkanaka, Kaskagorri eta Etorkizuna taldeetako ordezko ekipazioa Amurrio Taldekoa izango da. Gainera, neska-mutilak Amurrio Clubeko bazkideak izango dira doan, Basarten jokatuko diren Amurrioko 1. taldeko partidetan harrobiko jokalariak baloi-biltzaile gisa aritu ahal izango dira, eta eguraldi onak horretarako aukera ematen duenean, atsedenaldian partidatxoak antolatuko dira.\nEmakumezkoen futbola bultzatzea da akordioaren beste oinarrietako bat. Bertan, Etorkizuna taldeak modu aktiboan egingo du lan Amurrion emakumezkoen talde lerro bat martxan jartzeko, gaur egun Etorkizuna taldeko futbol-eskola osatzen duten neskatoek eta interesa izan dezaketen beste batzuek goi-mailako kategorietan kirola egiten jarraitzeko aukera bermatuta izan dezaten.


AHAZTUAK 1936-1977 / OLVIDAD@S 1936-1977: GONOZIDIOA ETA GIZATERIAREN AURKAKO KRIMENA. "Lau Haizetara Gogoan " Koordinakundearen iritzi artikulua\nGONOZIDIOA ETA GIZATERIAREN AURKAKO KRIMENA. "Lau Haizetara Gogoan " Koordinakundearen iritzi artikulua\n1936ko uztailaren 18ko egun hark Euskal Herriko eta Estatuko herrietako milioika gizon eta emakumeren bizitza aldatu zuen. Militar talde bat -lur-jabeen, gizarteko klase aberatsen eta Eliza Katolikoaren hierarkiaren konplizitatearekin-, herri borondatetik isuritako zilegitasunaren aurka matxinatu zen. Argi zegoen ekintza horrek zer asmo zuen: Estatu espainiarreko herri eta nazioen eskubide sozial, ekonomiko, zibil eta politikoak sistematikoki suntsitzea.\nMilitar faxisten helburua, errepublikano sozialista anarkista, komunista, laiko, ateo, euskaldun, katalan, galiziar... izateagatik Espainia nazional-katolikoarentzat arrisku izan zitezkeen herritarrak sistematikoki suntsitzea izan zen. Militar kolpezale horiek, eta horiek hauspotu zituzten politiko faxistek, ehunka milaka hilketa burutu zuten, milaka hobi komun ireki zituzten eta horietan ehunka mila errepublikano lurperatu; hamarnaka herritar desagerrarazi zituzten, ehunka mila gosez eta gaixotasunez hiltzea eragin zuten, ehunka mila erbesterarazi (Casanova, J., 2002), milioika lekuz aldarazi, milaka kontzentrazio eta suntsiketa esparruetan (Rodrigo, J.; 2006), eta zapalketa kultural eta linguistiko basatia Estatuko herri eta nazioen aurka.\nEzin da ahantzi suntsiketa eta genozidio gerra hori ezin ahal izango zela aurrera eraman Europako potentzien inplikaziorik gabe; hau da (1), Alemaniaren eta Italiaren parte-hartze zuzenik gabe eta Portugalen inplikaziorik gabe. Horiek erabateko inpunitatez jokatu zuten, armak, hegazkinak eta tropa erregularrak emanez (trebatuak eta modu bikainean ekipatuak), eta (2) Frantziako eta Britainia Handiko gobernuek ardatzaren potentzien parte-hartzea erraztu zuten Esku-hartzearen aurkako hitzarmena-ren eskutik. Hitzarmen horrek praktikan, Frantziako eta Britainia Handiko gobernuen politika aktiboa eragin zuen; are gehiago, uko egin zioten genozidioa ekiditeko etxea utzi eta erbesterako bidea hartu behar izan zuen biztanlego zibilari laguntza humanitarioa eskaintzeari.\n73 urte igaro dira milioika biztanlek uko egin behar izan ziotenetik Estatu errepublikano baten baitan bizitza hobeagoa, sozialki berdintsuagoa eta politikoki demokratikoa eraikitzeko gogoari. Baina borrokalari antifrankisten gainean ezarri den ahanzturaren eta isiltasunaren adibiderik argiena gertakizunak oraindik ikertu ez izana da; ez baita ez ikertu, ez justiziarik egin, eta are gutxiago ezarri erreparazio neurririk, nazioarteko komunitateak aholkatzen dituenak.\nOroimen Historikoaren Legea (52/2007 Legea, abenduaren 26a) egoera penagarri honen azken adibidea baino ez da. Lege horren bitartez, bizkar ematen zaie fusilatu eta desagertuen familiartekoei; euren esku uzten du euren senideen paraderoaren ikerketa, eta horien aztarnarik bilatuz gero, baita exhumazioko gastuak ere!\nEuskal Herrian gobernu ardurak eduki dituzten agintari eta alderdiak panorama ilun horren errudun zuzenak dira, milaka fusilatu eta desagerturen familiartekoak bazterrean utzi izanagatik, eta horiek ahanzturara kondenatu izanagatik. Gaur da eguna non ez dagoen fusilatuen, desagertuen, edo frontean nahiz gosez edo gaixotasunez hildakoen zentsu ofizialik. Presoen, iheslarien, zapalduen... zentsurik ez da osatu; ez da herritarrek pairatu zituzten inkautazio eta errekisen zentsurik egin.\nMilioika hilketekin loturiko erantzukizun penalak zehazteko Bigarren Mundu Gerraren ostean garatu ziren justizia trantsizionalaren prozesuak aurrera eraman baziren, egia, justizia eta erreparazioa benetan gauzatzeko borondateari esker izan zen. Borondate horri esker eraiki ahal izan zen Europako gizartea, iraganeko diktaduren oinordekotzan inondik ere oinarritu gabe, alegia.\nErregimen frankistak utzitako arrastoa gainditzea da, hain zuzen, auzi erabakigarrienetako bat, praktikara eramateke dagoena oraindik Estatuaren kasuan: frankismoan altxatutako botere egituren deuseztatzea, egun oinordeko zuzenek menperatzen eta kudeatzen dituztena. Espainiako inpunitate eredua (Amnesty International eta Nizkor Txostena, 2004) gainditzeko borondate zintzoarekin soilik, eta Euskal Herriko Egiaren Batzordearen eraketaren bidetik, ahalbideratu daiteke egia ikertzea, justizia eraginkorki egiaztatzea eta neurri erreparatzaileak ezartzea (gertaera ez errepikatzeko premiazkoak diren bermeak barne).\n(Berria. 09 / 07 / 18)


Aino Aalto - Wikipedia, entziklopedia askea.\nHelsinki, 1894ko urtarrilaren 25a\nHelsinki, 1949ko urtarrilaren 13a (54 urte)\nAlvar Aalto (1924 - 1949ko urtarrilaren 13a)\nPaimio Sanatorium (en)\nAino Maria Marsio-Aalto (Helsinki, 1894ko urtarrilaren 25 – 1949ko urtarrilaren 13) diseinatzaile eta arkitektoa izan zen, Finlandiako arkitekturaren aitzindaria. Askok ezagutzen dute bere senarra, Alvar Aalto. Baina gutxik ezagutzen dute emakume honen ibilbidea. “Iparraldeko argiaren” itzalean egon zen, agian berak nahi zuelako, horrela deitzen zioten Alvar Aaltori mediterraneoko argia bere lanetan sartzeagatik.\nLehengo urteak[aldatu | aldatu iturburu kodea]\nAino Marsio Aalto Finlandiako lehenengo arkitektoenetako bat izan zen. Bere senarrarekin, Alvar Aalto, lan egin zuen bere heriotzara arte 1949.urtean. Arkitektura modernoko lan egin zuten obretan, soilik Alvar Aaltori erantsitakoak, Eskandinaviako arkitekturaren influentzia modernoa eta funtzionalarekin nahasten da. Era honetara Alvar Aaltoren barruko altzairuen diseinuak (Villa Mairea, adibidez, 1939.urtean bukatuta) Europaren iparraldean aitzindaria izan zen.\nHelsinkiko Unibertsitate Politeknikoan arkitekto bezala graduatu ostean, 1920.urtean, bere karrera profesionala Oiva Kalliorekin hasi zuen. Ikaslea zenean ikasle bezala lan egin zuen aroztegi eta igeltserotzan, bi esperientzia hauek eragin handia izan zuten bere ondorengo jarduera profesionalean. 1923.urtean Gunnar A. Wahlroosen bulegoan lan egiten hasi zen. Hurrengo urtean, 1924an, Alvar Aaltoren bulegora pasatu zen. Sei hilabete bere laguntzailea izan ondoren, Aino eta Alvar Aalto ezkondu egin ziren. Aino lau urtez helduago zen baina guztiz osatzen zuen Alvar: bera emakume pragmatikoa zen, bere senarraren ideiak moderatu ahal zituen eta gainera marrazkilari trebea zen. Sigfried Gieldionek “ezkontza berezia zen hau, Alvarrekin erlazionatutako guztia bezala. Bere sekretua elkarrekikotasun kontrasteetan oinarrituta zegoen. Aalto nekaezina zen, eferbeszentea eta kalkulatu ezina. Aino zehatza zen, saiatua eta neurritsua. Batzuetan ona da sumendi bat meandro ixil batek inguratuta dagoenean”. Bulegoan egindako lanak normalean “Aino eta Alvar Aalto” sinatuta zeuden.\nAino eta Alvar Aaltok bi seme-alaba eduki zituzten: alaba Johanna “Hanni” Alanen izenekoa, 1925.urtean jaiotakoa eta seme bat Hamilkar Aalto izenekoa 1928.urtean jaiotakoa.\nDiseinatzaile moduan, Aino Aalto ezaguna da batez ere eskala txikiko lanengatik, beirako piezen diseinua adibidez, barruko diseinuak (Villa Mairea famatua, Noormarkkun 1937-1939), altzairuen diseinua (Paimoko heritetxerako altzairuak 1927-1929), sukaldeen diseinua (sukalde “minimoa”, 1930) eta etxebizitza minimoak (Älhstrom konpainiako langileentzako etxebizitzak).\nBere lehenengo lanen artean Pöytyä eliza dago, Erling Bjertnaek, bulegoaren laguntzaileak, Marsiok egindako lana da. Ainok eskala txikiko eraikinen eraikuntzara dedikatu zen, udako villak batez ere. Nagusiena berea izan zen, Flora villa, Alajärvin 1926an. Nahiz eta eskala txikikoa izan eskandinaviar klasizismoaren ezaugarri asko batzen ditu: modu klasikoen eta etxekoen konbinazioak.\n1928an Alvar Aaltok astebururako etxebizitzen prototipoen lehiaketaren lehenengo saria irabazi zuen, Aitta aldizkariak antolatutakoa, “Konsoli” izeneko proiektuarekin, Flora hiribilduaren egokitzapena.\n1930. urtean, Helsinskiren Minimin Apartmen Exhibition-en erakusketa egin zuten biek, bizitza modernoarentzat pentsatutako etxe bat aurkezten, bertan giroaren itxura guztiak berriz diseinatu zituzten. Diseinua aldaketa soziala eta emakumearen gizartean zeukan paper berriaren eragin handia zeukan, “bere posizio otzanen independentzia lortzea eta emantzipazioa adiskidetasun oso bat lortzera arte” Alvar Aaltok 1930.urtean hitzaldi batean esan zuen bezala.\nAino Aaltok “sukalde minimo” famatua diseinatu zuen, etxeko elementurik berriena eta interesgarriena duena. 1926.urtean Margarete Schütte-Lihoztky-ren Frankfurt Sukaldetik eraginda, lehenengo sukalde landatu modernoa izan zen.\nBölgeblick edalontzia. 1932.\nNahiz eta Aino Aaltok ibilbide inportantea izan zuen altzairu diseinatzaile, argazkilari eta arkitektoa bezala, kristalean egindako diseinuengatik ezaguna da. Bere lan garrantzitsuena kristalarekin, 1932.urtean egindakoa izan ahal da, bere izena Bölgeblick zen, urezko eraztunak. Proiektu hau lehiaketa batentzat egin zuen. Helburua masan produzitzeko edalontzi aproposak sortzea zen. Aino Aalto bere senarra garaitu zuen bere diseinuarekin. Harri bat ura kolpekatzean eragiten dituen eraztunetan inspiratu zen. Ainok lehiaketa irabazi zuen eta Urrezko Domina eman zioten 1936.urtean, Milan Trienalean. 1932.urtetik produzitu egin dira edalontzi hauek, ere diseinu sinpleagatik aproposak dira egunero bizitzarako baina baita jai eleganteentzako.\n1935.urtean Aino eta Alvar Aalto, Maire Guillichsen batera (bere laguna eta bezero nagusia) eta Nils-Gustav Hahlin, Artek (Arte+Teknika) sortu zuten, “etxeko industriara” dedikaturiko enpresa. Alvar eta Aino diseinaturiko altzairuak eta argiztapen osagarriak saltzen zituen. Bere sorkuntzatik Ainok zuzendari sortzaile bezala lan egin zuen eta 1941.urtetik zuzendaria bihurtu zen bere heriotzara arte 1949.urtean.\nMarsiok enpresa finlandiarrarentzako, Iittala, zenbait etxe bizientzako beirazko objektuak diseinatu zituen. Diseinu ezagunena Bölgeblick seriea da, 1932.urtean diseinatua, Diseinuaren Urrezko Domina izabazi zuen lan honekin 1936.urtean, Milaneko VI Trienalean. Savoy-en diseinuan lagundu zion bere senarrari 1936.urtean.\n1934.urtean, Aino eta Alvar Aalto landa bat erosi zuten Riihitien, non bere etxea eta bulegoa diseinatzen hasi ziren, 1936.urtean bukatu zuten. Diseinu honek berrikuntza arkitektonikoak egiteko aukera eman zien, baita eraikuntzaren ezaugarrien eta materialen esperimentazioa egiteko. Villa Mairearen eraikuntzarako aurrekari bezala funtzionatu zuen. Kasu honetan, beste batzuetan bezala, pentsamendu modernoa eta tradizionala konbinatu zuten, material naturalek hizkuntza funtzionalista leuntzen dute.\n1938.urtean, New Yorkeko Munduko Feriarentzat egindako Finlandiako Pabiloiaren lehiaketan bikoteak banandurik parte hartu zuen. Alvar lehenengo bi sariak irabazi zituen, Ainok berriz, hirugarrena lortu zuen. Azkenean egindako pabiloia bikoteak proposatu zituzten hiru ideiak batzen ditu.


'Birritan bortxatua' antzezlana izango da bihar Azkainen — Gaztezulo\n'Birritan bortxatua' antzezlana izango da bihar Azkainen\n'Birritan bortxatua' antzezlana izango da bihar Azkainen Herriko jaietan bortxatua izan den emakume batek salaketa egin osteko epaiketan eta gizartearen epaien ondorioz pairatutakoak kontatzen ditu antzezlanak. https://www.gaztezulo.eus/albisteak/birritan-bortxatua-antzezlana-izango-da-bihar-azkainen https://www.gaztezulo.eus/albisteak/birritan-bortxatua-antzezlana-izango-da-bihar-azkainen/@@download/image/bb h.png\nHerriko jaietan bortxatua izan den emakume batek salaketa egin osteko epaiketan eta gizartearen epaien ondorioz pairatutakoak kontatzen ditu antzezlanak.\nAldatzen Laguntzen Antzerki Taldeak Birritan bortxatu ikuskizuna eskainiko du bihar, hilak 4, Azkaingo Kilika gaztetxean. Bere herriko jaietan bortxatua izan den emakume batek salaketa ipini eta epaiketa nola biziko duen kontatzen du antzezlanak. Iruñeko Sanferminetan bortxatu zuten Nagore Laffageren kasuan eta beste hainbat bortxaketetan oinarritua dago, eta epaiketetako testigantzetatik atera dute informazioa.\n"Nagore naiz, 44 urte ditut, eta oraindik ere ezin dut sinetsi niri horrelakorik gertatu izana. Duela hiru urte, herriko jaietan, bortxatu egin ninduten. Ezaguna nuen mutil batek bortxatu ninduen. Bere izena esatea ere kosta egiten zait. Bai... barkatu... Mikel da bere izena". Nagorek, beldurrak gaindituz, salaketa jartzea erabakiko du, eta orduan hasiko da Nagoreren bigarren amesgaiztoa. Epaiketan zehar bizi eta sufritutakoak kontatzen ditu antzezlanak, baita gizartearen partetik jasotako epaiak ere. Protagonistak erasoari eta horren ondorio zailei nola aurre egiten dien jasotzen da bertan. Bere hausnarketak, galderak, zalantzak eta beldurrak azalduko dira, bortxatua izan den unetik, salaketa jarri, albiste bihurtu, deklarazioak prestatu, epaiketa izan, eta epaia jaso bitartekoak.\nAzkaingo EME8 talde feministak antolatutako emanaldia 20:00etan hasiko da eta bost euroko sarrera ordaindu beharko da. Jatekoa eta edatekoa ere izango dela jakinarazi dute. Azkaingo emanaldiaren ostean, Lemoako antzokian izango dira otsailaren 12an.\nAldatzen Laguntzen Antzerki Taldea hamar urteko ibilbide oparoa duen antzerki taldea da. Ion Martinez eta Saioa Royo dira proiektu honen buruak, eta bien barneko ideia, galdera eta egonezinetatik abiatzen da beren sorkuntza lana. Euren lanak, "errespetua oinarri eta euskararen transmisioa lagun", Euskal Herriko hamaika txokotara hedatzea da taldearen asmoa, "beren txikitasunetik euskal kulturari ekarpena eginez".


Final de Copa | Juanan Larrañaga: "Faboritoa zarela sinesten baduzu, partidua galtzeko arrisku handia dago" - Noticias de Gipuzkoa\nFinal de Copa | Juanan Larrañaga: "Faboritoa zarela sinesten baduzu, partidua galtzeko arrisku handia dago"\nsara ibarguren 01.04.2021 | 18:34\nEl exjugador de la Real Juanan Larrañaga. Ruben Plaza\nEl exjugador de la Real Juanan Larrañaga.\nJuanan Larrañaga (Azpeitia, 1958) Realeko jokalari ohiak bere taldearen partidak komentatzen ditu Euskadi Irratian, eta biharko derbiari buruz luze eta zabal hitz egin digu, eta bere sentsazioak azaldu dizkigu\nJuanan Larrañagak (Azpeitia, 1958) ondotxo daki Realeko jokalariak nola sentitzen diren Kopako final handirako hain gutxi falta den honetan. 80. hamarkadan eta 90. hamarkadaren hasieran Realeko jokalaria izan zen eta 1987an eta 1988an Kopako bi final jokatu zituen. Lehenengoa Atletico Madrili irabazi egin zioten eta bigarrena berriz, Bartzelonaren aurka galdu. Gaur egun, Realaren partiduak komentatzen ditu Euskadi Irratian, eta derbiaren inguruko bere sentsazioak azaldu dizkigu emaitza zein izatea nahi duen argi duelarik: Reala garaipena eskuratzen ikusi nahi du.\nGaur egun Euskadi Irratiko esataria zara, baina agian gazte askok ez dute jakingo garai batean Kopako bi final jokatu zenituela jarraian. Lehenengoa irabazi egin zenuten eta bigarrena galdu. Partidu horien bezperak nola bizi izan zenituen oroituz, nola uste duzu egongo direla Realeko jokalariak orain? Urduri? Presiopean?\n–Normala da presioa sentitzea, baina nik uste dut oraindik nahiko lasai egongo direla. Egia da inguruan gauden denok, kazetariak eta zaletuak batez ere, horretan pentsatzen ari garela; baina iruditzen zait beraiek oraindik presio hori alde batera utziko dutela eta azkenengo orduetan presio gehiago jasoko dutela.\nZuek nola prestatzen zenuten finala? Aurkarien bideoak ikusten zenituzten? Zeintzuk ziren entrenatzailearen mezuak?\n–Prestakuntza aldetik ez genuen ezer berezirik egin. Beste partidu bat bezala prestatu genuen, nahiz eta jakin bagenekien finala zela. Ez genuen berezitasun handirik izan; ondo antolatu ginen, gutxi gorabehera partidua nola joango zen prestatu genuen eta entrenatzaileek beraien lana aurrera atera zuten. Baina ez genuen gauza berezirik egin. Iruditzen zait gauza horiek asko aldatu direla orain: datu guztiak hor daude: jokalari bakoitza nola mugitzen den, non mugitzen den, zer egiten duen... horiek guztiak aztertuko dituzte. Baina iruditzen zait horrelako partidu bat jokatu behar duzunean arlo psikologikoa landu behar dela gehiago, jendea lasai egoteko ahal bada eta partidu on bat egiteko.\nDerbi bat izateak finala desberdina izatea eragiten du? Presio eta erantzukizun gehiago gehitzen al dio?\n–Bai. Derbiak badakigu oso partidu desberdinak izaten direla Ligan ere, eta Kopakoak oraindik eta desberdinagoak, izan ere, partidu batean txapelketa bat irabazten baituzu eta horrek oraindik eta presio eta berezitasun handiagoa ematen dio. Gainera jakinda handik lau egunera beste derbi bat daukazula etxean baita ere. Iruditzen zait horrelako Kopako final bat derbi batean tokatzea oso gutxitan tokatzen den zerbait dela eta horrek oraindik eta presio gehiago sartzen dio partiduari eta final horri.\nEta publikorik ez izateak nola eragin diezaieke jokalariei? Bi taldeetako norbaitentzat onuragarria izan daiteke?\n–Ez zait iruditzen. Uste dut alde horretatik berdina dela. Bi taldeek ohitura hori hartu dute, nahiz eta ona ez izan jenderik gabe jokatzeko ohitura hartzea, baina hartu dute. Izan ere, guri arraroa egiten zaigu kanpotik zelaiak jenderik gabe ikustea, baina beraiek astero jokatzen ari direnez, badakite zer den hori. Ez zait iruditzen talde bati besteari baino kalte gehiago egingo dionik horrek. Uste dut biek nahiago zutela beraien jendea gertu edukitzea momentu txarrak etortzen direnean laguntza plus hori izateko eta zaletuak ondoan edukitzeko, baina alde horretatik ez dut uste inor kaltetuta aterako denik. Biak berdin daude.\nZure esatari lanarengatik gertutik jarraitzen duzu bi finalisten jokua. Esaidazu Realaren alde onena eta txarrena.\n–Erraza da onena esatea eta txarrena esatea, aldiz, oso zaila da. Uste dut Realak berak daukan joko horri heldu behar diola. Baloiaren jabetza partidu guztietan ez, baina gehienetan izaten du eta hori da bere estiloa eta bere joko-modeloa. Horri eutsi behar dio eta hortik garaipenera iritsi behar du. Baita ere ikusi dugu, azkenengo partiduak alde batera utzita, San Mamesen azkenengo derbia jokatu zuenean zain egon zela gehiago baloi-jabetzan baino, eta moldatu zen Athletic-ek eskaintzen zionari. Ondo irabazi zion gainera partidu hori eta horren bidez beste gauza bat egiteko gai dela erakusten du Realak. Baina bere modeloa baloi-jabetza da eta atzetik jokoa antolatuta beste alderaino iristea.\nEta zein da Athletic-en jokatzeko modua?\n–Oso desberdina da. Athletic-ek defensako lan ona egiten du eta Reala bezalako taldeei presioa oso goian egiten die. Baloia lapurtzen duenean lehenbailehen bukatzen du eta batez ere, defensako lanari eusten dio. Zentzu horretan, talde indartsua da.\nBeraz, Realaren indargunea baloia eramaten jakitea da eta Athleticena aldiz defentsa lana, ezta?\n–Bai, Athletic defentsan egoten da eta gainera, ez da urduri jartzen lan hori egiterako orduan. Horrez gain, defensako lan horretan taldeak baloia berreskuratzen duenean oso azkar ateratzen da eta pase gutxi behar ditu aurkariaren areara iristeko. Horrek talde arriskutsu bat bihurtzen du.\nEta bientzat txarrena zer dela esango zenuke orduan?\n–Nik uste dut bientzako gauzarik txarrena azkenengo partiduko sentsazioak direla. Athletic-ek etxean jokatu zuen Eibarren aurka eta nahiko sentsazio kaskarrak izan zituen ez zuelako eskuan zeukan partidu bat irabazteko aukera handirik izan. Eta joko aldetik ere justu ibili zen. Eta Realak berriz, azkenengo bi partiduetan bi porrot eraman ditu eta batez ere, Bartzelonak eman dion jipoiak momentuz min egingo dio, baina uste dut gero ahaztu egin behar dela hori. Sentsazio horiek pixka bat aldatu egin behar dituzte. Prestatzeko egun asko dituzte eta uste dut ez dugula ikusiko ez Reala eta ezta Athletic ere azkenengo partiduan bezala.\nNolako partidua espero duzu? Aipatu duzu Realak Ligako azkenengo partiduan atzean itxaron zuela. Jokaldi hori errepika dezakete?\n–Ez dakit zer egingo duen. Pentsatzen dut arrisku gutxi hartuko duela, izan ere, partidu batera jokatzen den txapelketa batean askotan arrisku gutxi hartu behar dituzu eta batez ere, sendotasuna azaldu behar duzu, huts gutxi eginez. Uste dut intentsitate handiko partidu bat izango dela, eta nahiz eta oso altu ez dudan esango bi taldeek antzeko jokatuko dutela, final batean oso gutxitan ikusten da bat oso nagusi bestearen gainean. Partiduak oso desberdinak izaten dira eta jakinda derbi bat irabazteak zer suposatzen duen bai talde bakoitzarentzat eta baita zaletuentzat ere, horrek guztiak pixka bat baldintzatuko du. Baina ez zait iruditzen talde bat bestearen gainetik egongo denik, oso parekatua izango dela baizik.\nBi taldeetako zein iritsi da hobeto finalera?\n–Azkenengo emaitzei begiratzen badiegu Athletic iritsi da hobeto finalera. Baina askotan hobeto iristeak edo ez iristeak ez du garrantzia handirik. Kopa irabazi genuen urte horretan gu ez ginen faboritoak eta Kopa galdu genuen urtean bai, 1988an erraztasun handiarekin irabazi genuelako Ligan eta gainera, sekulako denboraldia egiten ari ginelako. Baina finalera iritsi eta galdu egin genuen eta gainera, partidu kaskarra jokatu genuen. Eta alderantziz gertatu zitzaigun irabazi genuenean: 1987an Atletico Madril zen faboritoa eta gainera, sekulako arrakasta izan zuen presidente berriarekin. Gu isil-isilik joan ginen partidua jokatzera eta Kopa irabazi genuen. Beraz, iruditzen zait ez dagoela faboritorik eta biak partidua jokatzeko sekulako gogoarekin iritsiko direla.\nRealari "arkume azalarekin" iristea komeni zaiola esaten da. Hori gertatu zen zuk jokatu zenituen bi finaletan.\n–Bai. Faborito jartzen zaituztenean, eta batez ere, faboritoa zarela sinesten baduzu, galtzeko arrisku handia dago. Hor pixka bat nahastu egiten zara eta uste dut burua ondo prestatuta joan behar dela partidu on bat egitera. Eta partiduan zehar egoten diren momentu txar horiek, talde guztiek izaten dituztenak, ahalik eta ondoen pasa behar dira. Horrek eramango zaitu garaipenerako bidera.\nBi taldeak zapore garratzarekin iritsi dira finalera Ligako beraien azken emaitzaren ostean. Zer neurritan eragin dezake horrek finalean?\n–Ez du asko eragingo. Oso txapelketa desberdina da, eta gainera orain egun batzuk dauzkate finala ondo prestatzeko. Ligako azkenengo emaitzek ez dute ezertarako balio, hori badakite beraiek ere, eta buru-belarri kopari eutsiko diote. Sentsazio onak edukitzen ahaleginduko dira entrenatzen duten bitartean eta baita beraien arteko lanean ere. Freskotasun puntu hori hartzen saiatuko dira eta hori ondo etorriko zaie. Egia da jokalari batzuk falta dituztela bai batak eta bai besteak selekzioarekin daudelako, baina iruditzen zait bi taldeek finala ondo prestatuko dutela horretarako denbora dutelako.\nFaktore emozionalak zenbateko pisua izan dezake honetan?\n–Pisu handia izango du. Badakite derbi bat dela eta ez edozein derbi; finala jokatzen duzun derbia eta txapelketa bat irabazteko aukera daukazun derbia baizik. Alde emozionalak asko jokatzen du beti. Urduritasun puntu hori alde batera utzi eta lasaitasuna erakusten duen taldeak asko irabazita dauka.\nRealak jokalari gazteak ditu. Horrek erantzukizunean pisu handiagoa izan dezake?\n–Bai, eduki dezake. Egia da talde gazteak eta horrelako final batera lehenengo aldiz iristen direnak urduriago egoten direla. Kasu honetan, uste dut jende helduagoa daukatela: Silva, Monreal, Merino bera... eta alde horretatik uste dut horiek taldean pisu handia eman dezaketela, nahiz eta batzuk gazteak izan, Oiarzabal bezala adibidez. Horiek lasaitasun puntu bat emango dute. Egia da Athleticek alde horretatik ohitura gehiago duela eta horrelako partidu gehiago jokatu dituela. Duela gutxi Superkopa irabazi dute eta badakite horrelako final bat nola jokatu behar den. Gainera, beste Superkopa bat irabazi zioten Bartzelonari eta talde honetako jokalari asko egon ziren hor. Beraz, iruditzen zait horrek bere alde positiboa baduela Athleticen alde. Baina hori partidua jokatu baino lehenago pentsatzen duguna da, gero partiduak erakutsiko digu ea hori guztia azaltzen den edo ez.\nPentsatzen dut Realak irabaztea nahi duzula, baina Euskadi Irratian lan egiten duzunez agian ezin duzu esan.\n–Ez, ez. Nik Realak irabaztea nahi dut, garbi daukat. Partidu handi eta on bat ikustea gustauko litzaidake, euskal futbola hor goian ikustea eta guztia garbi joatea. Eta noski, Realak irabaztea. Hori beste ezeren gainetik.\nZenbat urte daramatzazu futboleko esatari gisa? Futbolean jokatzea baino errazagoa al da?\n–Ez dakit, urte asko daramatzat. Lehenengo, futbola utzi eta entrenatzaile lanak egiten nituen, baina Euskal Telebistan partiduak ere komentatzen nituen. Hor hasi nintzen eta gero irratian ere bai. Futbola utzi nuenetik mundu horretan sartuta nago. Niretzat errazagoa da futbolean jokatzea, zalantzarik gabe. Esatari izateko momentu horretan ez nengoen prestatuta, baina uste dut ohitura batzuk hartzen direla eta orain ez zait zaila egiten.\nNola prestatuko zara finalerako?\n–Nik ez daukat prestatu beharrik. Esatari lanak egin behar baditut, partidua prestatu behar dut datu batzuk hartuz eta horrelako gauzak, baina bestela nik ez daukat asko entrenatu beharrik, nolabait esatearren. Benetan ondo prestatuta egon behar dutenak jokalariak dira, niri garai hori pasa zitzaidan.\nImanol, a la prensa: "Decís que soy un apasionado, pero he visto alguna celebración vuestra y...".\nMerino no tira la toalla todavía.


Lissay-Lochy - Wikipedia, entziklopedia askea.\nCatherine VIAU (2014-2020)\n46° 58′ 20″ N, 2° 24′ 24″ E / 46.972222222222°N,2.4066666666667°E / 46.972222222222; 2.4066666666667Koordenatuak: 46° 58′ 20″ N, 2° 24′ 24″ E / 46.972222222222°N,2.4066666666667°E / 46.972222222222; 2.4066666666667\nArçay, Levet, Plaimpied-Givaudins, Senneçay eta Trouy\nLissay-Lochy sur CG18\nLissay-Lochy Frantziako udalerri bat da, Cher departamenduan dagoena, Centre eskualdean. 2013an 244 biztanle zituen.\n2007an Lissay-Lochy udalerrian erroldatutako biztanleak 202 ziren. Familiak 76 ziren, horien artean 20 pertsona bakarrekoak ziren (16 bakarrik bizi ziren gizonak eta 4 bakarrik bizi ziren emakumeak), 20 seme-alabarik gabeko familiak ziren eta 36 seme-alabak dituzten bikoteak ziren.\n2007an 83 etxebizitza zeuden, 77 familiaren etxebizitza nagusia ziren eta 6 hutsik zeuden. 81 etxeak ziren eta 2 apartamentuak ziren. 77 etxebizitza nagusietatik 52 bere jabearen bizilekua ziren, 24 alokairuan okupaturik zeuden eta 1 doan lagata zegoen; 3 etxek bi gela zituzten, 7 etxek hiru zituzten, 23 etxek lau zituzten eta 44 etxek bost zituzten. 58 etxek euren parking plaza propioa zuten azpian. 33 etxetan ibilgailu bat zegoen eta 43 etxetan bat baino gehiago zituzten.\nLissay-Lochy udalerriko biztanleria-piramidea 2009an .\n2007an lan egiteko adina zuten pertsonak 136 ziren, horien artean 122 aktiboak ziren eta 14 inaktiboak ziren. 122 pertsona aktiboetatik 111 lanean zeuden (60 gizon eta 51 emakume) eta 11 langabezian zeuden (5 gizon eta 6 emakume). 14 pertsona inaktiboetatik 2 erretiraturik zeuden, 11 ikasten zeuden eta 1 "bestelako inaktibo" gisa sailkaturik zeuden.\n2009an Lissay-Lochy udalerrian 75 unitate fiskal zeuden, 211 pertsonek osaturik. Pertsona bakoitzeko diru-sarrera fiskalaren mediana urteko 20.333 euro zen. \n2007an zeuden 8 komertzioetatik, 2 eraikuntza enpresak ziren, 2 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren eta 1 higiezinen enpresa zen.\n2000. urtean Lissay-Lochy udalerrian 6 nekazaritza-ustiategi zeuden, 1.974 hektarea erabiltzen.


Ideatomics :: Hiri Esplorazioak Jakintza Kokaturik\nDesioak aztakatzen Casa del Mago-n\nGalleterak. Oroimen bizia\nZer da Zumaia zuretzat?\nTAILER ETA LABORATEGIAK\nHiri Esplorazioak Jakintza Kokaturik\nRecuerdeños eta Expereñas\nEtxera eramateko komunikazioa\nEuskal Munstro Berriak\nSORMENA ETA DISEINUA\nNoiz: 2013ko azaroaren 22an, 16:00etatik a 20:00etara.\nNon: Bizkaia Aretoan.\nZer: Genero eta urbanismoari buruzko tailerra.\nNortzuk: María Aranak eta Saioa Olmok zuzendutatako ekimena Zaramari -k BAT 2013 (Berrikuntza eta Arkitektura Topagunea) antolatutako topagunean.\n“Munduaren azalpen arrazionaltzat zein hartuko diren erabakitzeko egindako borrokak ikusteko moduari buruzko borrokak dira”, Donna Haraway (Situated Knowledges: The Science Question in Feminism and the Privilege of Partial Perspectives).\nTailerrean generoari eta hirigintzari buruzko hainbat testu ere irakurrtzen dira eta esplorazio-ibilbideak egiten dira hirian jakintza horien esperientzia izateko eta espazio publikoan detektatzeko.\nOndorengo hauei buruzko testuak aztertzen ditugu: hiriaren diseinuak jarrerak nola hezten dituen; espazioa nola erabili ohi dugun generoaren arabera; parekidetasuna gizonek eta emakumeek hiriko espazio adierazgarrietan duten presentzian; hiriek eskaintzen dizkiguten erreproduziorako espazioak eta hiriak geure nola egiten ditugun zaintzarako eta maitasunerako. Hautatutako testuak aurrez banatzen dira web bidez eta sare sozialetan eta aukera dago tailer honetan landu nahi ditugun gaien beste testu osagarri batzuk proposatzeko ere.\nAbiapuntutzat irakurgaietako pasarteak erabiliz, hiriko bizimodua aztertzeko ariketa bat egiten dugu aipu horiek gure egunerokotasunean kokatzen dituzten egoerak, espazioak eta pertsonak aurkitzeko. Informazioa biltzeko eta esperientzia bizitzeko modua askeak eta daude; testuetatik, argazkietatik, soinuak eta ekintzak jasotzetik eta egitetik abiatutakoa.\nAzkenik, esperientzia geolokalizatu horiek mapa batean jarritzen da eta sare sozialen bidez partekatzen ditugu.\nLantegiko bibliografia: http://goo.gl/tzikoe


alokairua: Hasiera » posting » Hotelak eta estazioak » Hotelaren historia: New Yorkeko YMCA\nHotelaren historia: New Yorkeko YMCA\nAzaroaren 17, 2019\nNew York Handiko West Side Manhattaneko YMCA\nBa al dakizu 167 urteko erakunde bat dagoela bertan New York City zeinek dituen eta kudeatzen dituen hoteleko 1,200 logela baino gehiago hiru udalerritako bost kokapen bereizietan? Bere instalazioetako batzuk eraikin adierazgarrietan daude eta mundu mailako kirol- eta fitness-zentroak dituzte, lehiaketa-instalazio pribatu guztiak gainditzen dituztenak.\nDa New York Handiko YMCA 1852an bere sustraiak ditu eta bi genero, adin, arraza eta sinesmen erlijiosoetako pertsonei zerbitzatzen dien erakunde malgu gisa garatu da. Bere historia energetikoki eta koherentziaz erantzuteko garaiari eta bere osagaien eta komunitateen behar aldakorrei.\nBere hasierako orientazio kristau ebanjelikotik, YMCA hiriko gazteen garapen positiboari arreta berezia jarri dion balioetara zuzendutako erakunde laikoa izatera heldu da. Historikoki, hiriko pobreei eta klase ertainei zerbitzatu izan die hezkuntza ikastaroetatik eta enplegu bulegoetatik gimnasioetara eta egoiliarren ostatuetaraino. Batzuek "YMCA" interpretatzen dute YMCAk "gizon kristau gazteentzat" soilik direla esan nahi du. Ez da egia. Izena izan arren, YMCA ez da gazteentzat bakarrik, ez gizonezkoentzat eta ez kristauentzat soilik. Adin guztiak, erlijio guztiak, genero guztiak ongi etorriak dira YMCAn.\nGaur egun, New Yorkeko bost YMCA propietate daude gonbidatu iragankorrentzat ostatua eskaintzen dutenak. YMCAren gela-instalazioak, fitness zentroak eta jatetxe seguruak, garbiak, merkeak eta erdialdean kokatuta dauden gizonezko eta emakumezko gonbidatuak daude.\nYMCAko gonbidatuen gelak banakako eta bikoitzak dira (oheak) korridoreetan kokatutako bainugela partekatua dutenak. Ohe bikoitzekin eta bainu pribatuekin logela kopuru mugatu bat dago, kostu gehigarrian.\nYMCA guztietako erosotasunen artean eguneroko garbiketa-zerbitzua, doako talde fisikoko klaseak, kardio-indarra entrenatzea, saskibaloi kantxa / gimnasioa, sauna, nerabeentzako programak, gazteentzako kirolak, igeriketa-ikastaroak, ateen sarraila elektronikoak, gonbidatuen garbitegia, ekipajea gordetzea eta jatetxea dira.\nWest Side YMCA - 480 gela\nMunduko YMCA handiena 31eko martxoaren 1930n, astelehena, ireki zen jendaurrean. Dwight James Baum arkitektoak diseinatu zuen, 140tik 1914ra Riverdale eremuan 1939 etxe diseinatu zituena.\nWest Side Y-k bi igerileku ditu: Ponpeiako igerilekua (75' x 25') beirazko teila italiarrak dituena. Espainiar igerilekua apur bat txikiagoa (60' x 20') kobalto urdin aberatseko baldosa andaluziarrez dago, horiz zipriztindua, Espainiako Gobernuaren opari bat. Y-ak hiru gimnasio ditu, bata gainean korrika egiteko pista duena; bost eskubaloi/raketa/squash pista, taldekako bi ariketa-estudio, 2,400 metro karratuko pisu libreko aretoa, boxeo-aretoa, pisu handiko eta abiadura-poltsekin, luzatze- eta arte martzialetarako gelak, yoga eta bitartekotza-eskoletarako bitartekaritza-estudioa. Eraikinean Little Theatre bitxi-kutxa ere dago, non 1952an bizi izandako Tennessee Williamen "Summer and Smoke" antzezlana aurkeztu zen.\nEdozein pertsona ospetsuk West Side Y-n geratu dira euren karrerak finkatzen dituzten bitartean; horien artean, Fred Allen, John Barrrymore, Montgomery Clift, Kirk Douglas, Eddie Duchin, Lee J. Cobb, Douglas Fairbanks, Dave Garroway, Bob Hope, Elia Kazan, Norman Rockwell, Robert Penn Warren eta Johnny Weismuller.\nBainugela berriki berritzeak West Side Y-ko gainerako solairuetan eta, azken finean, New Yorkeko YMCA-ren gainerakoetan instalatuko den erosotasun hobekuntza garrantzitsu bat islatzen du. Bainugela partekatuak bainugela pribatu bihurtu dira, bakoitza dutxa, komuna, konketa, argi ona, ispilua, entxufe elektrikoa, kakoak eta teila koloretsu berriak zorutik sabaira. Blokeatutako bainugela pribatu hauek gonbidatuen gelako giltza-txartel elektronikoarekin soilik erabil daitezke. Bainugela hauek country klub estandarrak baino hobeak dira.\nVanderbilt YMCA - 367 gela\nManhattaneko East Side modan kokatuta, Vanderbilt Y eraikinak bere auzokideenarekin bat datorren diseinu klasikoa du, Nazio Batuen Erakundea eta Grand Central Station barne. Vanderbilt Y-aren atarian hitz hauek harrian grabatuta daude: "Railroad Branch Young Mens Christian Association". Cornelius Vanderbilt II.aren gidaritzapean hasi zen 1875ean YMCA-k izugarri hazi zenean, Manhattan eta Bronxetik Brooklyn eta Queensera hedatuz.\nTrenbide YMCA berria 1932an inauguratu zen 1.5 milioi dolarreko kostuarekin, Bigarren eta Hirugarren Etorbideen arteko 224 East 47th Street-n. 1972an bere izena aldatu zen Cornelius Vanderbilt omentzeko. Eraikinak 367 gela ditu, tamaina osoko gimnasioa, lau karrileko barruko igerileku moderno bat metro bateko salto-oholarekin. Gizon eta emakumeentzako dutxa gelak daude; muskulazioa eta ariketa gelak; eta masaje, eguzki-lanpara eta sauna sailak.\nVanderbilt-eko jatetxe zabalak, aire girotua, gosaria, bazkaria eta afaria eskaintzen ditu astelehenetik ostiralera. Instalazioak 122 lagunentzako lekua du eta urtean 250,000 otordu baino gehiago zerbitzatzen ditu.\nHarlem YMCA - 226 gela\n135th Street YMCA-k 1900eko udan ditu sustraiak, oraindik nagusiki zuria den Harlem eta Manhattaneko Tenderloin auzoan arraza nahasmenduek markatutako hiritar beltzen desberdintasun gero eta handiagoa dela eta. Lehenago "koloreko" YMCA batek San Juan Hill-eko bihotzean dagoen 132 W. 53rd Street-en funtzionatzen zuen, non modako klubek bizitza artistikoa elikatu zuten eta auzoari "Bohemia beltza" ospea eman zioten afroamerikar bizitegi-eremu bat. 1910 eta 1930 artean, Harlem-eko populazio beltza bikoiztu egin zen nazioko eskala handiko eta guztiz garatuta dagoen afroamerikar komunitate bakarra sortuz.\nJulius Rosenwaldek, Chicagoko Sears, Roebuck and Company-ko zuzendari nagusiak, guztira 600,000 dolar eman zituen erronka beketan YMCA eta YMCA afroamerikarrentzat Ipar Amerikako hiri askotan eraikitzeko. Horietako bat 135th Street Y izan zen, 1919an ireki zena 375,000 $-ko kostuarekin. Adarra azkar ezarri zen komunitatearen zutabe gisa hiritar eta gizarte gaietan eta 1920ko hamarkadan hasi zen Harlem Errenazimenduaren zutabe gisa. TheOutlook-en idatzita, Booker T. Washingtonek adierazi zuen bere lagun Julius Rosenwaldek YMCAri egindako opariak "nire lasterketarako lagungarri izan direla... herrialde honetako jende zuria epe luzera eskolak direla konbentzitzeko egiten ari direnean. poliziak baino merkeagoa; gizon bat lubakitik kanpo geratzean jakituria gehiago dagoela hura erori ondoren salbatu nahian baino; kristauagoa eta ekonomikoagoa dela gazteak zuzen bizitzeko prestatzea krimen bat egin ondoren zigortzea baino». 1940rako, jatorrizko Harlem Y desegokia, jendez gainezka eta higatuta zegoen eta mutilentzako programa-espazioa behar zuen, gela gainbegiratua eta New Yorken lana bilatzen zuten milaka gazte afroamerikarrentzat aholkularitza-instalazioak. “Txapel gorri” iragankorrak, Pullman atezainek eta jantokiko bagoi-gizonek, Railroad YMCA bereiziak erabiltzeko baimenik ez zutenak, ostatua ere behar zuten. 1933an, Harlem YMCA berri bat eraiki zen West 135th Street-en, lehendik zegoen Harlem Y-aren parean. 1938rako, jatorrizko Y-a "Harlem eranskina" gisa birmoldatu zen bere mutilen saila hartzeko. 1996an, berriz ere birmoldatu egin zen, Harlem YMCA Jackie Robinson Gazte Zentro gisa berriro irekiz.\nBerez kultur zentroa, Branch-ek idazle entzutetsuak hartu eta jaso zituen, hala nola Richard Wright, Claude McKay, Ralph Ellison, Langston Hughes; Jacob Lawrence eta Aaron Douglas artistak; Ossie Davis, Ruby Dee, Cicely Tyson eta Paul Robeson aktoreak. Aurreko urteetan, Harlem YMCAko 226 gelak sarritan okupatu zituzten New York hiriko bisitari eta artista afroamerikarrek, arraza diskriminazioagatik erdialdeko hoteletan logelak lortu ezin zituztenak.\nFlushing YMCA - 127 gela\nFlushing-eko herritarrek 1924an hautsi zuten YMCAren sukurtsal bat La Guardiako aireportutik gertu dagoen Northern Boulevard-en Bayside, Douglaston, College Point, Whitestone, Kew Gardens eta inguruko beste komunitate batzuetako bizilagunei zerbitzatzeko. 79 gela dituen eraikina 1926an inauguratu zen. Ondorengo bi urteetan handitu zen jolastoki, atletismo liga eta udaleku berriekin. Flushing-ek hegal berri bat gehitu zuen olinpiar tamainako igerileku batekin eta enpresarien atletismo klubarekin 1967an eta 1972an, 48 gela.\nGreenpoint YMCA - 100 gela\nBrooklyn Elkarteak eraikin berrietarako kapitala bildu zuen 1903 Jubilee Fund-en bidez, bere 50. Urteurrena ospatzen zuena. 1904 eta 1907 artean, Elkarteak hiru eraikin berri osatu zituen: Ekialdeko Barrutia Williamsburg-en; Bedford Gates eta Monroe kaleen artean; eta Greenpoint. Adar horietako bakoitzak igerilekua, korrika pista, gimnasioa, klubeko gelak, egongelak eta egoitzako gonbidatu-gelak zituen. 1918an, Greenpoint Branch-ek logeletako bi solairu gehitu zituen. Bere hasierako garaietan, langileen YMCA bezala ezagutzen zen, inguruko lantegi askotan langileen beharretan arreta jartzen zuelako.\nWilliam Sloane Memorial YMCA-1,600 Gelak\n1930ean ireki zuten West Thirty-Fourth Street eta Bederatzith Avenue-n, eraikina batez ere Depresio Handian dirua bilatzen zuten 100,000 gazte baino gehiagori eta Bigarren Mundu Gerran eta ondoren milaka soldadu, marinel eta marineri zerbitzatzeko eraiki zen. Azkenik, 1991n, Elkarteak Sloane Etxea itxi eta eraikina saldu zuen.\n1979an, Village People kantu-taldeak bere arrakastarik handiena lortu zuen "YMCA" disko-smash grabaketa moduan. Taldeak abestia sustatu zuen izenburuko letrak ilustratzen dituzten esku-seinaleak dituen folk dantza errutina batekin. Honek mundu osoko diskoteketan harrapatu zuen eta harrezkero pop-kulturako folklorearen parte bihurtu da. Abestia dantzalekuan jotzen den bakoitzean, apustu segurua da jende askok dantza errutina egitea YMCA esku-seinale egokiekin.\n«Gazte, ez dago ahula sentitu beharrik.\nEsan nion, gazte, hartu zeure burua lurretik.\nEsan nion, gazte, herri berri batean zaudelako\nEz dago zorigaiztoko beharrik.\nGaztea, joan zaitezke leku bat.\nEsan nion, gaztea, zure orea eskasa duzunean.\nHan gera zaitezke, eta ziur nago aurkituko duzula\nOndo pasatzeko modu asko.\nDibertigarria da YMCAn geratzea\nDibertigarria da YMCAn geratzea”.\nAfroamerikarrak Aireportuko Brooklyn Enpresa Harlem Hotel Manhattan Mississippi New York City Errenazentista Tennessee Nazio Batuen Gerra\nAngola Turismoak plan handiak ditu Afrikako Turismo Batzordearekin\nSardinia: Sannai Mirto egoitza nagusia\nECHO proiektua: 50 hotel sinatu dira ekonomia berrirako...\nItaliako Gran Paradiso lehen parke nazionalak 100 urte bete ditu\nSirenen merkatua: industria globalaren analisia eta...\nAldizkariko hegazkin guztiz elektrikoak errealitatetik gertuago daude orain\nSPAM® inoiz baino ezagunagoa da munduan zehar\nBularreko minbiziaren tratamenduan hasieran sartutako terapiak...\nYellowstone National Ospatzeko moduak...\nNola sustatu zure orria Instagram-en gastatu gabe...\nInauterietako lehen gurutzaldi-linea AEBetan osorik berrabiarazteko...\nGurutzontzi berria Galapagoetako itsasoetara doa\nEuropar Batasunak Visa errazteko akordioa bertan behera utziko du...\nAntzutasunaren tratamenduak asma handiagoa eragin dezake eta...\nYoshiki rock izarra japoniarrak proiektu berri sekretu bat du\nGiltzurrunen dohaintza potentziala onartzen duen plataforma berria\nJamaikak etenik gabeko zerbitzu berria goraipatzen du amerikarren...\nHegazkin laguntzaileek Alaska Airlines eta Union auzitara eraman...\nErrusiak alokatutako hegazkinak "mantentzeko"...\nProteina handiko jogurtaren merkatua 2022ko jokalari nagusiak, SWOT...\nAsia Pazifikoko DC Switchgear Merkatua espero da ...\nLandare-oinarritutako janaria nonahi dago: zer moduz sushi beganoa?\nSan Jose aireportuak Norman-en bizitza eta ondarea omentzen ditu...\nZer gertatzen da hiltzen zarenean?\nNola dakizu noiz joan behar den urgentziara...


Bide berri baten Hasiera dugu Haziera! | Uliako Lore-Baratzak\nBide berri baten Hasiera dugu Haziera!\nPosted on azaroa 19, 2015 by ulblantaldea — 2 iruzkin\nAzaroko ekimenen artean murgildurik, Cristina Enea Fundazioarekin bat hazien eta nekazal-bioaniztasunaren garrantziari buruzko solasaldia egin dugu aste honetan, heuren egitasmo den Hazierako esperientziaren gainean, eta datorren urteko elkarlanaz hitz egiteko aukera izan genuen.\n17:00etan eman genien ongietorria Hazierako partaide eta egunkariei esker astearteko hitzaldiaren berri jakin zuten donostiarrek. Lehengo Uliako mintegi zaharrren gunea erakutsi genien bisita zabal batekin. Mintegien historia kontatu genien, txoko eta altxorrak erakutsi eta eskuartean dugun Uliako Lore-Baratzak egitasmoa azaldu genien, egiten ditugun jarduerak kontatuz; Auzolanak, Txiki-Foxes, auzo-konposta… Hainbeste dugu erakutsi eta kontatzeko!\nBerehala iluntzen hasi zen eta orduan denok “Gros”eko negutegira sartu ginen, honen argiteria aprobetsatzeko. Ekimen honetarako Diputazioko dirulaguntzarekin erositako aulkiak estreinatu genituen, eta polita izan zen lehenbiziko aldiz negutegi honi erabilera desberdin bat ematea.\nAdi-adi egon ginen denak Marc Badalen hitzak entzuten. Hazien munduari buruz mintzatu zen jakinduria haundiz, hauen zientziaz eta baita historian zehar izan duten eragin estrategikoaz ere; zenbait pasarte interesgarri kontatu zizkigun eta barazki batzuen etimologiaz ohartarazi gintuen. Hain euskaldunak diren “babarrunak”, jatoriz amerikakoak dira eta garai hartako eguneko dietan hemengo baba arruntak ordezkatu zituzten “hurruneko-baba” hori, adibide gisa. “Tokiko barietateez” ikasi genuen, hau da lekura egokitu diren espezieak. Telekoria hitz potoloa ikasi genuen, hau da, landareak ugaltzeko ahalmena, ura, aire edo animalei esker. Nekazaritza gizakian izan duen garrantzia neolitikoan eta Nikolai Vavilov biologori errusiar apartari buruz adi entzun genuen. Gainera, Marc Nafarroako hazi-sareko kidea denez, gainetik azaldu zigun, nolako garrantzia duen bertako hazien zaintzak eta transmisioak, eta hazi sareak hauek babesteko dituen erantzunkizun eta zailtasunak.\nNekazal-bioaniztasunean haziek duten garrantziaz hitz egiteaz bukatu genuenean, Hazierako jardueren berri eman zigun Marc-ek eta aurreko urteetako elkarlanak azaldu zizkigun, adibidez Irungo Bentaseko herri-baratzarekin egindakoa. Hazien munduan murgildurik, argi ikusi genuen Uliako Lore-Baratzetan ere bertako haziak bultzatu nahi ditugula, eta gure kajoneretan landatuko ditugun barazkiak barietate lokalak izatea nahi dugula.\nOraindik programazioa itxi ez dugun arren, datorren urtean bizpairu saio egitea adostu genuen Hazierarekin: negu partean ortuaren plafikazioa egiteko laguntza eta bestetik hazi onak lortzeko baratzea nola zaindu ikasiko dugu; udaran berriz, gure barazkiak aztertuko ditugu eta ederrenak aukeratu hazitarako; eta azkenik, udazkenean, hazi hauek nola atera eta gorde ditzakegun ikasiko dugu. Horretaz gain zenbait aktibidade ikasleekin egiteko aukera isladatu gintuen, hazitegiak, tomateen dastaketa, jokuak, fitxak.\nBenetan interesgarria astearteko ekitaldia!\n‹ Uliako Lore Baratzaren partaidetza Bide Berriak lehiaketan\nGaur Txiki-Foxesen… ›\nTagged with: Haziera\n2 comments on “Bide berri baten Hasiera dugu Haziera!”\n10:48 pm azaroa 20, 2015\nOso interesgarria izan zen hitzaldia!\n9:07 am azaroa 21, 2015\nPrimerakoa!!! Gainera datorren urtean elkarlanean ibiliko gara Hazierarekin. Berri ona!


Euskal ilustratzaileen nazioartekotzea sustatu nahi du Irudika topaketak | Kultura | Berria\nEuskal ilustratzaileen nazioartekotzea sustatu nahi du Irudika topaketak\nOstegunetik larunbatera egingo dituzte jardunaldiak, Gasteizko Artium museoan. Alemaniako, Mexikoko eta Italiako adituak gonbidatu dituzte\nAtzo aurkeztu zuten egitaraua, Artium museoan, Gasteizen. JAIZKI FONTANEDA / FOKU\nIrudigintzaren sektorea indartu eta nazioarteari begira «erakusleiho» bat jarri nahian egin zuten iaz, aurreneko aldiz, Irudika Nazioarteko Ilustrazioaren Topaketa Profesionala. «Arrakasta» haren ondotik, bigarren urtez antolatu du topaketa Euskal Irudigileen Elkarteak. Ostegunean hasiko da aurtengo Irudika, eta hiru egun iraungo du egitasmoak. Iaz egin moduan, Gasteizeko Artium Arte Garaikidearen Euskal Zentro-Museoa izango da ekitaldi ororen elkargune. «Mundura zabaldu» nahi dute aurten; euskal irudigileen nazioartekotzea bultzatu, Elisabeth Perez Euskal Irudigileen Elkarteko lehendakariaren hitzetan: «Munduan aritzeko aukera zabaldu nahi dugu, mundua bera Gasteizera ekarrita».\nIzan ere, garrantzitsua da euskal irudigileek tokiko merkatuan lan egiteko aukera izateaz gain mundu zabalean aritzeko aukera ere izatea, Joxean Muñoz Eusko Jaurlaritzako Kultura sailburuordearen arabera. Eta «maila nahikoa, kalitatea sobera» dute horretarako, haren esanetan. «Orain urte batzuk ez genuen imajinatuko horrelako maila egongo zenik, ez eta horrelako gogorik egongo zenik ere irudigileen aldetik mundu mailan aritzeko. Eta ez genuke irudikatuko horrelako topaketarik egin ahal izango genukeenik Euskal Herrian. Bigarren urtea du Irudikak: errealitate hori gorpuzten ari da, beraz».\nNazioartera begira jartzeko aukera emango die Irudika jardunaldiek euskal sortzaileei, hain zuzen. Atzerriko adituekin aurrez aurre egon, eta bestelako merkatuetarako sarbidea erraztuko dieten aholkuak jasoko baitituzte hiru egunez. Atzo eman zituzten egitarauaren xehetasunak egitasmoaren antolatzaileek, Artiumen bertan egindako agerraldian. Bertan izan ziren, Euskal Irudigileen Elkarteko kideez gain, topaketa babestu duten erakundeetako ordezkariak ere: Gasteizko Udaleko, Arabako Foru Aldundiko eta Eusko Jaurlaritzako ordezkariak, alegia.\n«Indar handiagoz» itzuli da Irudika aurten, Perezen hitzetan. Izan ere, hiru egunekoa izango da egitaraua: ostegunean hasi, eta larunbatera bitarte izango da topaketa. Hori da aurtengo berritasunetako bat. Bestea, ilustrazioaz elikatzen diren bestelako sektoreei eskainitako jardunaldia: zinemaren, animazioaren, musikaren, diseinu grafikoaren eta bideo jokoen sektoreetako adituen hitzaldiak izango dira, besteak beste. Jardunaldi irekia izango da, eta 400 lagunek izango dute parte hartzeko aukera. Ane Pikaza, Juanma Latorre eta Arturo Monederok bideo jokoak, musika eta ilustrazioa lotuko dituzte lehendabizi; eta Christina Rosenvinge, Eider Corral, Susana Blasco eta Anna Romeuk, diseinu grafikoa eta musika ondoren.\nGainerakoan, hitzaldiak, mahai inguruak eta tailerrak izango dira aurten ere. Munduari begira jartzeko xede horretan, halere, Alemaniara, Mexikora eta Italiara hurbilduko da topaketa. Nazioartean izen handikoak diren Frankfurt Buchmesse, Mexikoko FIL eta Bolgna Children's Book Fair liburu azoketako ordezkariak Gasteizen izango dira datozen egunetan. Hiru herrialde horietako bakoitzeko argitaletxe bat ere izango da, Pamiela euskal argitaletxearekin batera. Eta hiru aldizkari ere gonbidatu dituzte: Graffica, Lamono Magazine eta Yorokobu. Irudigileek haiekin elkartzeko aukera izango dute, horrenbestez, portfolioak hobetu, zalantzak argitu nahiz lan akordioak egiteko.\nHitzaldiak eta tailerrak emango dituzten gonbidatuen artean daude, besteak beste: Leire Urbeltz, Iban Barrenetxea, Katrin Stangl, Gabriel Pacheco, Anna Castagnoli, Peggy Espinosa, Arianna Squilloni eta Monika Bilstein. Orotara, 125 lagunek izango dute jardunaldietan parte hartzeko aukera, eta sarrerak eskuragarri daude dagoeneko Interneten, www.irudika.eus webgunean.\nIlustrazio lehiaketa bat eta animazioko beste bat ere antolatu dituzte, sorkuntza bultzatzeko. Animaziokoan, Espainiako autoreek izango dute parte hartzeko aukera; ilustraziokoan, nazioarteko edonork. Egonaldi artistiko bana irabaziko dute sarituek, Gasteiz, Bilbo eta Anguleman.


Iñaki Urdangarini hirugarren gradua aitortu diote | Mundua | Berria\nIñaki Urdangarini hirugarren gradua aitortu diote\nMadrilgo Alcala de Henaresko gizarteratze zentroan ari da zigorra betetzen, iazko abendutik. Lanerako irtengo da zentrotik aste barruan, eta zentrotik kanpo pasako ditu asteburuak.\nIñaki Urdangarin Espainiako Errege Etxeko kide ohia, artxiboko irudi batean. Rodrigo Jimenez/EFE Tamaina handiagoan ikusi\n2021eko urtarrilak 20 14:15\nIñaki Urdangarin Espainiako Errege Etxeko kide ohiari eta Palmako duke izandakoari hirugarren gradua onartu dio Gaztela eta Leongo espetxe zaintzako lehen epaitegiak. Horrenbestez, aste barruan lan egitera joateko utzi ahal izango du Madrilgo Alcala de Henaresko gizarteratze zentroa, eta lotarako itzuli beharko du. Asteburuak, berriz, zentrotik kanpo igaro ahalko ditu osorik.\nUrdangarin bost urte eta hamar hilabeteko kartzela zigorra betetzen ari da, Noos auziarengatik. Zerga delituak, prebarikazioa, iruzurra, diru publikoaren erabilera bidegabea eta influentzia trafikoa delituen errudun zela ebatzi zuen Espainiako Auzitegi Gorenak, 2018ko ekainean.\nEpaileek frogatutzat jo zuten Balearretako gobernuak hainbat kontratu publiko esleitu zizkiola Urdangarinen Noos institutuari, hura Errege Etxeko kidea zelako. Kontratu horiek 2,3 milioi euroko balioa dute. Gorenak adierazi zuen Urdangarinek bere «posizioaz abusatu» egin zuela, «era inplizitu baina ulergarrian», kontratu publikoak eskatzeko eta «tratu pribilegiatua» jasotzeko.\nHasieran, Avilako Brieva herrian dagoen emakumeen kartzelan sartu zuten preso, baina iazko abenduan, Alcala de Henaresko gizarteratze zentrora aldatu zuten. Orduan, ez zioten hirugarren gradua onartu. Aldiz, Zigor Kodeko 100.2. artikuluak bigarren gradurako jasotzen dituen onurez baliatzeko aukera aitortu zioten.


Nola lortu hizkuntz aniztasun jasangarria? – Bizi !\nAza 23 2018\nNola lortu hizkuntz aniztasun jasangarria?\nFiled under Mintzaldiak\nZer da hizkuntz ekologia eta zein dira hizkuntza baten\nbizi baldintza jasangarriak?\nZeinuz osatuko kode bezala, bere aukera propioen arabera garatzen bada ere, hizkuntzak, ezin gaindituzko muga bat badu: erranahia adieratzek edo zentzua emateko gaitasuna, eremu biologikoaren, jendearen, meneko da. Azaroaren 30ean, ostiralean, arratseko 20:00etan Baionako Euskal Erakustokian, Euskaraz Bizi!n lan taldeak gomitaturik, Belen Uranga Soziolinguistika Klusterreko teknikariak jorratuko “hizkuntz aniztasun jasangarria”ren gaia. Jarraian gai horren inguruko hausnarketa bilduma bat aurkituko duzue.\nHizkuntza, erkidego batek komunikatzeko, pentsatzeko, kultur transmisiorako erabili ohi duen zeinuz osatutako kodea da. Hiztunek beren ingurumenaren arabera garatzen dute beren baitako hizkuntz gaitasuna.\nEkologia zientzia biologiaren adar bat da, izaki bizidunen elkarreraginak eta horiek ingurumenarekin dituztenak aztertzen dituena. Ekologiaren aztergaien artean ekosistema kontzeptua nagusi da; hau da, eremu zehatzetako ekosistemetan jarri ohi du arreta ekologiak lehen maila batean, ondoren ekosistemen arteko harremanez ere aritzeko.\nEredu ez jasangarria\nErrekurtsoen kontsumoa, sortutako kutsadura eta sistema ekonomikoaren bilakaera kontuan hartuz, ondorioztatzen da nagusitu den garapen eredua ez dela jasangarria.\nNazio Batuen Batzar Nagusiak egin premiazko deialdiari erantzuteko, Ingurumen eta Garapenari buruzko Munduko Batzordeak hainbat bilkura egin ditu 1984tik goiti. Garrantzitsuenetako bat 1987an Brundtland-en eginikoa izan zen, non “Gure Etorkizun Komuna” izeneko txostena argitaratu zen. Batzordearen iritziz, jendarteak garapen iraunkorra lortzeko ahalmena du, horrela definituz: oraingo beharrak bermatzen dituena etorkizuneko belaunaldien beharrak arriskuan jarri gabe.\nIzatez, praktika ekologikoaren helburua da, bizitzarako funtsezkoak diren sistemen eta prozesu ekologikoen begiratzea, espezien eta ekosistemen erabilpen iraunkorra, eta aniztasun biologikoaren babestea.\nEkolinguistika edo hizkuntz ekologia\nAzken hamarkadetan ekologia ez da tradiziozko bizitzaren zientzietara mugatu, baizik eta eremu filosofiko eta linguistikoetara hedatuz joan da. Lehen aldikoz, 1972an, Einar Haugen-.en The Ecology of Language lanean aipatua izan zen hizkuntza ekologia\nEkolinguistikak edo hizkuntz ekologiak hizkuntzen eta hizkuntzak transmititzen dituzten diskurtsoen azterketarako ikuspegi teoriko berri bati egiten dio erreferentzia. Ekolinguistikak korrelazioaren alderditik tratatzen du hizkuntza. Ekologian organismo bizien arteko elkarrekintza aztertzen den bezala, baina organismoen eta ingurumenaren artean ere, ekolinguistikak hizkuntzen arteko eta haien inguruaren arteko korrelazioa aztertzen du ere, hau da, erabiltzen duen jendartea. Beraz, hiztunek elkarren artean eta naturarekin dituzten harremanak hartzen dira kontuan.\nHizkuntzak ikas, esporta edo deporta badaitezke ere, sustraiek ez dute hartzen bere indarra mintzatzen diren pertsonengan – are gutiago akademietako hiztegietan-, baizik eta bizitza eman dien paisaian, ingurumenean.\nHizkuntza bere testuinguruan edo ekosisteman\nBelen Urangaren ideiei segituz, ekosistemaren ikuspegitik hizkuntza bere testuinguruaren baitan aztertu behar da. Zein da hizkuntza eta komunitatearen arteko lotura? Zer balio du hizkuntzak giza taldearen identitatearen eraikuntza eta praktikan? Zer lotura du adierazpide kulturalekin? Antolaketa sozialarekin? edota esparru geografikoarekin (lurrarekin)?\nHelburua ekosistemaren oinarrizko oreka mantentzeko neurriak hartu beharraz ohartzea da, hizkuntza baten iraunkortasuna ez baitago soilik hizkuntza horren baitan, baizik eta ekosistema soziokulturalaren baitan, Benesayagen arabera, paisaia konplexuan.\nMunduko hizkuntzen %92a 100.000 hiztun baino gutiago dutenak dira. Horietako batzuk handiak izan diren hizkuntzak dira eta, egun, galtzeko arriskuan direnak.\nHizkuntza-ekologiak aniztasuna, banaketa, hedapena eta ukipen-egoerak aztertzen ditu alde batetik, eta bestetik, homogeneizatze-joera (aniztasuna galtzeko arriskua, hizkuntzak desagertzeko arriskua).\nGaleraren eragile nagusiak eragile politikoak dira. Kolonizazioak Europako hizkuntzak mundu osoan nagusi izatea ekarri du. Beste eragile nabarmenak, joera demografikoak dira. Baserrialdetik hirira egindako migrazioak izan dira batez ere, hizkuntza asko galtzeko arriskuan jarri dutenak. Eta horren aitzinean, erantzun garbirik ez badago ere, “gauza argia da aurreiritzi eta jarrerak aldatu egin behar ditugula, bai hizkuntza nagusietako hiztunek eta baita komunitateetakoenak ere”.\nHizkuntz “txikia” zaintzeko bideak\nNola lortu hizkuntza-aniztasun jasangarria? Ideia nagusia da elebidun edo eleanitz diren hiztunek hizkuntza txikiaren funtzio oinarrizkoak ez saihestea edo galtzea eguneroko bizitzan, hau da, tokian tokiko hizkuntza “txikiak” bete ditzakeen funtzioak ez ditzala hizkuntza globalago batek hartu. Horretarako, kasu bakoitzean interbentzio desberdinak irudikatu beharko dira eta hor dago lan handiena, baina kontua da filosofia hori aintzat hartu behar dela, eta lortu behar dela norberaren hizkuntza ez alboratu behar izatea.\nBatez ere, hizkuntza hedatuetako hiztunak bereziki sentsibleak izan beharko lukete hizkuntza arloan, jakin baitakigu gaur egun hizkuntza zehatz bat iraun dezan garai bateko egoeratan baino ahalegin handiagoa eskatzen duela, eta hizkuntzak bizirik irautea nahi bada, aldeko praktikak jarri behar direla abian.\nHizkuntza gertaera soziala delako, baina pertsonaren alderdirik intimoena ere mamitzen duelako, pertsonaren intimitatean eragiteko motibazioak oso indartsuak izan beharko dira bortxaz. Norberaren lekua munduan eta munduaren lekua norberarengan zein den kontsideratu beharra dugu.\n Benesayag Miguel, 2017, La singularité du vivant, Le Pommier, Paris\n17 maiatza 2021 18:30 - 20:30\n17 maiatza 2021 19:00 - 21:00\nLocal de Bizi-RDC-22, rue des cordeliers, Bayonne (15)\n19 maiatza 2021 19:00 - 21:00\n20 maiatza 2021 19:00 - 21:00\n25 maiatza 2021 18:30 - 20:30\nATV - 3km (présentiel)\n27 maiatza 2021 19:00 - 21:00\nArchives Hautatu hilabetea 2021(e)ko maiatza 2021(e)ko apirila 2021(e)ko martxoa 2021(e)ko otsaila 2021(e)ko urtarrila 2020(e)ko abendua 2020(e)ko azaroa 2020(e)ko urria 2020(e)ko iraila 2020(e)ko abuztua 2020(e)ko uztaila 2020(e)ko ekaina 2020(e)ko maiatza 2020(e)ko apirila 2020(e)ko martxoa 2020(e)ko otsaila 2020(e)ko urtarrila 2019(e)ko abendua 2019(e)ko azaroa 2019(e)ko urria 2019(e)ko iraila 2019(e)ko abuztua 2019(e)ko uztaila 2019(e)ko ekaina 2019(e)ko maiatza 2019(e)ko apirila 2019(e)ko martxoa 2019(e)ko otsaila 2019(e)ko urtarrila 2018(e)ko abendua 2018(e)ko azaroa 2018(e)ko urria 2018(e)ko iraila 2018(e)ko abuztua 2018(e)ko uztaila 2018(e)ko ekaina 2018(e)ko maiatza 2018(e)ko apirila 2018(e)ko martxoa 2018(e)ko otsaila 2018(e)ko urtarrila 2017(e)ko abendua 2017(e)ko azaroa 2017(e)ko urria 2017(e)ko iraila 2017(e)ko uztaila 2017(e)ko ekaina 2017(e)ko maiatza 2017(e)ko apirila 2017(e)ko martxoa 2017(e)ko otsaila 2017(e)ko urtarrila 2016(e)ko abendua 2016(e)ko azaroa 2016(e)ko urria 2016(e)ko iraila 2016(e)ko abuztua 2016(e)ko uztaila 2016(e)ko ekaina 2016(e)ko maiatza 2016(e)ko apirila 2016(e)ko martxoa 2016(e)ko otsaila 2016(e)ko urtarrila 2015(e)ko abendua 2015(e)ko azaroa 2015(e)ko urria 2015(e)ko iraila 2015(e)ko abuztua 2015(e)ko uztaila 2015(e)ko ekaina 2015(e)ko maiatza 2015(e)ko apirila 2015(e)ko martxoa 2015(e)ko otsaila 2015(e)ko urtarrila 2014(e)ko abendua 2014(e)ko azaroa 2014(e)ko urria 2014(e)ko iraila 2014(e)ko abuztua 2014(e)ko uztaila 2014(e)ko ekaina 2014(e)ko maiatza 2014(e)ko apirila 2014(e)ko martxoa 2014(e)ko otsaila 2014(e)ko urtarrila 2013(e)ko abendua 2013(e)ko azaroa 2013(e)ko urria 2013(e)ko iraila 2013(e)ko abuztua 2013(e)ko uztaila 2013(e)ko ekaina 2013(e)ko maiatza 2013(e)ko apirila 2013(e)ko martxoa 2013(e)ko otsaila 2013(e)ko urtarrila 2012(e)ko abendua 2012(e)ko azaroa 2012(e)ko urria 2012(e)ko iraila 2012(e)ko uztaila 2012(e)ko ekaina 2012(e)ko maiatza 2012(e)ko apirila 2012(e)ko martxoa 2012(e)ko otsaila 2012(e)ko urtarrila 2011(e)ko abendua 2011(e)ko azaroa 2011(e)ko urria 2011(e)ko iraila 2011(e)ko abuztua 2011(e)ko uztaila 2011(e)ko ekaina 2011(e)ko maiatza 2011(e)ko apirila 2011(e)ko martxoa 2011(e)ko otsaila 2011(e)ko urtarrila 2010(e)ko abendua 2010(e)ko azaroa 2010(e)ko urria 2010(e)ko iraila 2010(e)ko abuztua 2010(e)ko uztaila 2010(e)ko ekaina 2010(e)ko maiatza 2010(e)ko apirila 2010(e)ko martxoa 2010(e)ko otsaila 2010(e)ko urtarrila 2009(e)ko abendua 2009(e)ko azaroa 2009(e)ko urria 2009(e)ko iraila 2009(e)ko abuztua 2009(e)ko uztaila


Android 4.4 KitKatek lehenetsitako aplikazioa izango du SMSetarako | Androidea\nAtzo bertan Google-raSMS aplikazioen garatzaileei zuzenduta dago eguneratzeko Android 4.4 KitKat-en etorrera prestatzeko, erabiltzaileei beren lehenetsitako SMS aplikazioa hautatzeko aukera emango diena.\nUstez Google Hangouts ere erabil daitekeela SMS lehenetsitako aplikazio gisa Google-k ez du horri buruz ezer baieztatu, lineako mezularitza aplikazioaren funtzionalitate berri honen inguruko zurrumurruak egon ondoren. Eguneratuko duena lehendik dagoen APIa da, nahi duen edozein SMS aplikaziok gure telefonoetan lehenespenez etortzen dena ordezka dezaten.\nGaratzaileek izango dute aplikazioak eguneratu behar dituzu behar bezala funtziona dezaten izan ere, SMS aplikazio bakarra izango da lehenetsia, hau da, bakarrak mezuak bidali eta jaso ahal izango ditu.\nInstalatutako beste SMS aplikazioak mezu berak bakarrik jaso ahal izango dituzte baina ezin izango dituzte bidali, erabiltzaileak nagusia izango den aplikazioa hautatu arte.\nGaratzaileek beren aplikazioen zenbait ezaugarri desgaitu behar dituzte gailuetan SMS lehenetsitako aplikazio gisa hautatzen ez direnean eta erabiltzaileei aldatzeko gaitasuna eskaini SMS aplikazio lehenetsia terminalean erabiltzen dena nagusia ez bada.\nGoogle-k laster adierazi du osagaiak emango ditu Android 4.4 SDK-n SMS aplikazioen garatzaileentzat, ahalik eta azkarren egunera ditzaten.\nAzken egunetako zurrumurruen ostean eta atzo ohartarazi genizuen bezala Android 4.4 agian ez dela iritsiko, Google-k ere aipatu du Android 4.4 urte honen amaieran irits litekeBeraz, zita dantza berriro hasten da\nFuntzionalitate berria gure mezularitza aplikazio gogokoenetik SMS mezuak bidaltzeko hori zalantzarik gabe askok eskertuko dute Android-en SMS aplikazio estandarra aukeran eta pertsonalizazioan motza dela uste dutenen artean.\nInformazio gehiago - Hangouts 1.3-k SMS eta MMS mezuak integra ditzake\nArtikuluaren bide osoa: Androidea » Tutoretzak » Android bertsioak » Android 4.4 KitKatek SMSetarako aplikazio lehenetsia izango du\nDeskargatu Samsung Galaxy Note 3ren jatorrizko horma papera


Datu(a) Smart Digital: datuen analitikarako adimen artifiziala industrian - SPRI\nDatu(a) Smart Digital: datuen analitikarako adimen artifiziala industrian\nEzkerretik eskuinera: Alberto Rezola, Datu(a) enpresako fundatzaile eta bazkide zuzendaria; Asier Insausti, Data Scientist; Imanol Uria, Data Scientist, eta Haritz Laboa, Data Scientist.\nMerkatu Taldean integratutako konpainia honek irabazi du GHI Smart Furnaces enpresak Bizkaia Open Future ekimenaren bidez abiarazitako erronka\nDatu(a) Smart Digital konpainia donostiar bat da, jatorrian Mathematics for Life (M4L) startupa duena, zeina duela bi urte sortu baitzen, datuei azken belaunaldiko teknika matematikoak aplikatzeko eta balio erantsi handiko erantzunak emateko. Merkatu Smart Digital taldearen kapitalean sartu ondoren, Datu(a) konpainiak Merkatu Taldeko datuen dibisio bezala definitzen du bere burua. Datu(a) Smart Digital enpresako fundatzaile eta bazkide zuzendari Alberto Rezolarekin mintzatu gara.\nZer egiten duzue Datu(a)n?\nLaguntza ematen diegu gure bezeroei datuen balioa ustiatzeko prozesuan. Agian ez dugu bezeroen funtzionamenduari buruzko ezagutza funtzionalik, edo ez dakigu zehazki zer egiten duten, baina gai gara beren premiak ulertzeko, badauzkagu machine learning eta deep learning teknologiei buruzko ezagutzak, eta badakigu nola egokitu teknologia horiek enpresen premia zehatzetara. Izan ditzaketen arazoak konpontzen eta barruko prozesuak optimizatzen laguntzen diegu.\nJarriko diguzu zuen kasu arrakastatsuen adibideren bat?\nHor daukagu GHI Smart Furnaces enpresaren kasua. Enpresa horrek erronka bat abiarazi zuen Bizkaia Open Future ekimenaren bidez, eta\nDatu(a)k erronka irabazi zuen. Hauxe zen enpresak planteatutako erronka: nola aurreikusi zein den une optimoa aluminio-txatarra kargatzeko galdaketa-labeetan? Kontua da urtu beharreko txatar guztia ezin dela kolpe bakarrean bota, eta langileak erabaki behar duela zein den horretarako momentu egokiena. Langileak hartutako erabakiaz harago, GHIk eskura izan nahi zuen datuetan oinarritutako informazioa, jakiteko zein den txatarra botatzeko momentu onena eta ahalik eta gehien maximizatzeko tona/orduko produktibitatea. Behin prozesua ezagutu ondoren (zein diren aldagai garrantzitsuenak eta nola eragiten duten produktibitatean), proposatu genien eredu bat sor zezaketela jakiteko zein izango den labekada bakoitzaren produktibitatea aldagai desberdinak kontuan hartuta.\nBeste kasu arrakastatsu bat da CAFena. Laguntza ematen ari gara tresna bat garatzeko, bere bitartez gai izan daitezen hobeto ezagutzeko zenbat higatzen diren trenen osagai garrantzitsuenak. Hau da, tresna horren bidez jakingo dute zein den piezen higadura, bizitza erabilgarria eta desbideratzeak, neurri zuzentzaileak hartu behar badira, ahalik eta azkarren hartzeko. Horrela, mantenimendua minimizatuko dute eta osagaien higaduraren desbideratzeak detektatuko dituzte, galera ekonomikoak saihesteko. Labur esateko, asmoa da osagaien mantenimendu prediktiboa egitea eta bizitza baliagarria kalkulatzea. Trenen kasuan, oso garrantzitsua da jakitea zein den aldaketak egiteko mantenimenduaren kostua ekipoak saltzeko eskaintzak planteatzerakoan.\nOrobat lantzen ditugu hizkuntza naturalaren prozesamendua, machine learning, sare neuronalak eta deep learning teknologiak, zehazkiago, irudi eta testuen analisia. Tresna horiei esker, 20tik gora urtetan sortutako informazio dokumentala prozesatu dezakegu % 90eko zehaztasunarekin. Horrela esku-lan asko saihesten da, eta prozesatu daitekeen informazio hori (istorio klinikoak, informazio seguruak) datu gisa erabili daiteke eredu konplexuak proiektatzeko.\nZer da garrantzitsuena adimen artifiziala datuen analitikan aplikatzeko orduan?\nEzinbestekoa da datuak prest edukitzea adimen artifiziala edo planteamendu aurreratuagoak aplikatzeko. Guk gobernantza ereduak ezartzen ditugu antolakundeetan, funtsezkoak direlako oinarrizko analitika bat egiteko orduan. Eta analitika hori ona izango bada, datu-base bakar bat eduki behar da. Arazoak sortzen dira informazioa zuzena, anitza edo ona ez denean, AA sistemak ezingo duelako informazio horretatik ongi ikasi. Datuak gaizki badaude edo txarrak badira, sortuko duzun eredua ere berdin txarra izango da. Adimen artifizialeko eredu bat edo machine learning teknologia bat ona izango da ikasteko dauzkan datuen aniztasuna eta kalitatea onak diren neurrian.\nDatuen gobernantza aipatu duzu. Informazioaren babesarekin lotutako guztia ere oso garrantzitsua da.\nAzkenaldian leku askotan ezarri da datuen gobernantza, legeek datuen babeserako hainbat araudi inposatu dituztelako. Enpresetan datuen gobernantza aipatzen denean, badirudi garrantzitsua den gauza bakarra dela araudiak betetzea, eta askotan ez da kontuan hartzen analitika on bat egiterakoan duen inpaktua. Argi dago ezinbestean jakin behar dudala nondik datorren datua, eta datu hori tratatzeko zein baimen dauzkadan, baina datuak landu ahal izateko orobat garrantzitsua da datuak homogeneoak izatea, integritatea bermatzea eta kalitatezkoak izatea. Adibidez, helbideen kasuan: inprimaki bat betetzean, berdin jar dezaket egiazko edo gezurrezko helbide bat. Datuak babestean, berdin dio informazioa zuzena den ala ez, baina analitikari dagokionez, datuak zuzena izan behar du, bestela arazo bat sortzen da. Adimen artifizialeko proiektu batean, datuak prestatzeko prozesuan egiten da ahaleginaren % 70. Gure iritziz, datuen kalitatea ez da egiaztatu behar analizatu ondoren, baizik eta aldez aurretik, datu guztiak egiaztatuta egon daitezen. Jakin behar da datua existitzen dela eta egiazkoa dela.\nDatuak adimen artifizialeko tresnen bidez analizatzeaz gain, baduzue bestelako zerbitzurik zuen bezeroentzat?\nGure bezeroentzat oso garrantzitsua da kontuan izatea zertarako aztertu nahi dituzten datuak. Guk gomendatzen diegu irudika dezatela non egon nahiko luketen hemendik urte batzuetara, Plan Estrategiko bat oinarritzat hartuta. Datuen ustiapenak eta datuen analitikako proiektuek inpaktu mugatua izango dute kudeatzailetzak ez badie ematen erabateko babesa.\nDatuak atzeman eta sortzeko sentsore eta gailuei dagokienez, guk ez dugu zuzenean lan egiten hardware horrekin, baina badauzkagu lan horretan diharduten partner-ak, eta big data plataforma propio bat, biltegiratze eta konputazio gaitasun eskalagarriekin.\nZenbat denbora irauten dute zuen proiektuek?\nLan-metodologia zehatz bat definitu dugu, zeinari esker hasierako proiektuak egin baititzakegu kostu gehiegitan sartu gabe. Proiektua oso handia izanik ere, bizpahiru hilabeteko proiektu txikitan “hausten” dugu, gero pixkanaka handitzen joateko. Hasierako proiektua ongi badoa, beste bat jartzen dugu martxan. Metodologia honek badu abantaila bat: zerbaitek ez badu ondo funtzionatzen, segituan ohartzen gara eta erabaki egokiak har ditzakegu. Bestalde, gure esperientziagatik, badakigu enpresaren helburuak aldatu egiten direla 6-8 hilabeteko prozesuetan. Metodologia honi esker, proiektu bat 2 hilean behin berrorientatu daiteke enpresen premien arabera.\nBasque Industry 4.0 29 ekaina, 2020\nGestionet: “Langabetuei laguntzen ari gara, euren prestakuntza eta gaitasunak berrorientatu ditzaten lan merkatuan sartzeko”\nKonpainia bizkaitarrak gamifikazio-tresnak garatzen ditu, tresna horien bidez jakiteko...Leer más


EAEko langile oro BGAEetan egoteko plan bat lantzen ari da Jaurlaritza | Ekonomia | Berria\nEAEko langile oro BGAEetan egoteko plan bat lantzen ari da Jaurlaritza\nJosu Erkoreka bozeramaileak aurreratu du pentsioen sistema publikoa "osatzeko" plan bat lantzen ari dela Lakua aspaldian.\nJosu Erkoreka Jaurlaritzako bozeramaila. JOSE RAMÓN GOMEZ / EFE\nBizkaiko ahaldun nagusi Unai Rementeriak lehena sartu nahi izan zuen helmugan, atzo. Bizkaiko langile guztiak egongo liratekeen BGAE borondatezko gizarte aurreikuspeneko erakunde bat sortzea nahi zuela esan zuen, pentsio publikoak "ordezkatu ez, baina osatuko" zituela horrek, eta eragile askoren parte hartzea eta akordioa beharko lukeela aurrera ateratzeko; aldundia bera prest dago bere ekarpena egiteko.\nBada, "hori ez da ideia berria", Josu Erkoreak gaur Radio Euskadin esan duenez: "Jaurlaritza aspaldian dabil lanean pentsio publikoak osatzeko, langile gehien-gehienen parte hartzearen bidez BGAE-etan". Administrazio publikoak aukera horren aldeko hautua egina duela ere gogoratu du; Itzarri da Jaurlaritzaren langile publikoen BGAEa. "Proposamen hori EAEko langile guztiei zabaltzea litzateke kontua", esplikatu du Erkorekak.\nEsan beharrik ez dago: eragile askoren akordio konplexua eskatuko luke horrelako plan batek. Enpresena eta sindikatuena, hasteko. Negoziazio kolektiboaren bidez landu beharreko elementu bat litzateke, agian, eta langileen ekarpena, enpresarena eta administrazioek egin lezaketena zehaztu beharko litzateke. Erkorekak uste du foru aldundiek abantaila fiskalekin lagundu dezaketela, langileak BGAE batean egon daitezen.\nDiru sarrerak bermatzea erretiroan\n"Inork ez du zalantzan jartzen sistema hori ona dela aurrezteko"; horregatik, Lakua lanean dabil enpresariekin, sindikatuekin eta martxan dauden borondatezko gizarte aurreikuspeneko erakundeen arduradunekin, "martxan jartzeko langileen pentsio publikoa osatuko lukeen sistema". BGAE horren bidez, diru sarrerak bermatuko lituzkete erretiroa hartzean, Erkorekak dioenez.\nPedro Azpiazuk gaur bertan onartu du horrelako plan batek "akordio izugarria" beharko lukeela eragileen artean. Aurreikus daiteke pentsio publikoen sistemaren aurkako ekimen baten gisa ikus dezaketela hainbat eragilek, eta interesgarria litzateke jakitea ideia hori plazaratu aurretik zenbateraino landu den eragileekin. Horrek eman dezakeelako aztarna jakiteko euskal langile guztiak BGAE-etan egoteko plan batek benetako aukerak ote dituen aurrera ateratzeko.\nELA: "Propaganda da"\nUnai Rementeria ahaldun nagusiari erantzuna eman dio gaur ELA sindikatuak: "Propanga da". Adolfo Muñoz idazkari nagusi duen sindikatuak ukatu egin du sindikatuari ezer galdetu diotenik gaiari buruz. "Benetan jardun nahi baldin badu, neurriak eragiten digun erakundeon ikuspuntua ezagutu beharko luke", esan du ohar batean ELAk.\nOrdezkaritza handieneko sindikatuaren arabera, pentsio publikoak "lehentasuna" dira; "enplguak eta soldatak duinak balira, pentsioek ez lukete arazorik. ELAk dio "baldintza miserableak" dituzten langileen lehentasuna ez dela BGAE batean egotea "gero ezezagun bat edukitzeko". "Hil bukaerara iritsi nahi dute, lehen-lehenik". Rementeria ahaldun nagusiari esan dio "errenta altuei zergak kentzeko eragile nagusia" dela, eta hori ez dela bidea prestazio sozialak bermatzeko.\nELAk uste du, izan ere, BGAEen eztabaida ez dela egin behar "kezko hesi baten moduan, alderdiek beren ardurei aurre ez egiteko". Erabaki batzuk hartu dituztela dio, eta haiek ondorio batzuk ekarri dituztela.


V. Irun Ekintzan sariak banatu ziren azaroaren 22an Ficoban – Irunero\nIrun Ekintza sarien V. edizioko irabazleek haien sariak jaso dituzte. Azaroaren 22an Ficobako hallean egin zen sari-banaketa. Sari hauen bitartez Irun Ekintzan ekimenak enpresa irundarren berrikuntza goraipatu nahi du.\nIrungo Hiri Bultzadarako arloak antolatutako norgehiagoka honetan 4 izan ziren enpresa edo pertsona ekintzaile sarituak. Railtek Ingenieria Industrial enpresak 20 langile baino gehiagoko kategoriako saria irabazi zuen, 3R3D Technology Materials 20 langile baino gutxiagoko enpresaren saria eskuratu zuen bitartean. Prim Erreabilitazio Zentroak, berriz, zerbitzuen kategorian nagusitu zen. Azkenik, Iker Velasco gazte irundarrarentzat izan zen Ideia Berritzaile Onenaren saria.\nIrun Ekintzan sarien antolaketaren bitartez bertako enpresa ekintzaileen esfortzu errekonozitzea bilatzen da, berritzaileak diren proiektuak martxan jartzeko adorea saritzeko. Guztira, 15 izan dira lehiaketaren edizio berri honetara aukeztutako proiektuak. Epaimahaia, berriz, berrikuntza eta enpresen munduarekiko ezagutza zabalak dauzkaten aditu eta Irun Ekintza sarietan ezagunak diren aurpegiez osaturik egon da. Ylenia Benito kazetariak aurkeztu zuen sari-banaketa eta ekitaldiak aurreko edizioetan sariak jaso zituzten enpresetako ordezkariak bildu zituen.\nPosted in BerriakTagged irun, IrunEkintzan, irunero, Sariak